Battlestar Galactica 4x15 - "No Exit" - Σελίδα 14\nBattlestar Galactica 4x15 - "No Exit"\nΑποτελέσματα Δημοσκόπησης: Battlestar Galactica 4x15 - "No Exit" - Πως σας φάνηκε το επεισόδιο;\n169. Δεν μπορείτε να ψηφίσετε σε αυτή τη δημοσκόπηση\nΑποτελέσματα 131 έως 140 από 143\n17 Ιουλίου 2009, 00:23 #131\nΤο γιατί οι άνθρωποι στις αποικίες δεν γνώριζαν ότι η 13η ήταν Κυλωνική φυλή, αποτελεί χαρακτηριστικό παράδειγμα του πως η μυθολογία των λαών αναμιγνύεται με την ιστορία και τη θρησκεία. Με το πέρασμα των χρόνων η νοητή γραμμή που τα διαχωρίζει γίνεται θολή και αυτό που εντυπώνεται στη συνείδηση των ανθρώπων είναι ένα μείγμα σύγχυσης, ένα κοκτέιλ που περιέχει λίγο απ’ όλα.\n«Much that once was is lost, for none now live who remember it...»\nΚάπως έτσι ξεκινά ο Άρχοντας των Δαχτυλιδιών. Και συνεχίζει:\n«…And some things that should not have been forgotten...were lost. History became legend...legend became myth. And for two and a half thousand years the Ring passed out of all knowledge…»\nΜπορεί αν είσαι «Tolkien addict» και αθεράπευτα ρομαντικός να χαμογελάς πονηρά στην ιδέα ότι κάποτε σε αυτόν τον κόσμο, πριν εμφανιστούμε εμείς, ζούσαν τα ξωτικά. Αλλά δεν κάνω την αναφορά για να ισχυριστώ κάτι τέτοιο. Ούτε για να θεωρήσω πιθανό το ενδεχόμενο σε κάποιο μελλοντικό ταξίδι της ανθρωπότητας στο διάστημα να επισκεφθούμε έναν μακρινό πλανήτη που κατοικείται από Χομπιτ. Το κάνω γιατί στη μυθολογία του Τόλικιν αποδίδεται με πολύ ωραίο και εύστοχο τρόπο η παραπάνω διαδικασία. Το πώς δηλαδή η ιστορία γίνεται μύθος, και ο μύθος θρύλος. Ένας σημαντικός λόγος για τον οποίο οι θαυμαστές του έργου του Τόλκιν λένε πως η μυθολογία αναπτύσσεται με τρόπο που σου αφήνει έντονα την αίσθηση ότι διαβάζεις πραγματική ιστορία.\nΠοιος δεν έχει διαβάσει ή έστω ακούσει κάτι για τα Ομηρικά Έπη; Και πόσοι από αυτούς συγχέουν τη μυθολογία με τα ιστορικά γεγονότα; Έγινε πόλεμος για τα μάτια της ωραίας Ελένης; Ο Αχιλλέας ήταν λογοτεχνικός ήρωας ή πραγματικό πρόσωπο; Στην Οδύσσεια τα πράγματα είναι πιο ξεκάθαρα. Ίσως γιατί εκεί υπάρχουν και Κύκλωπες. Αν εξαιρέσει όμως κανείς τα μυθικά τέρατα, μπορεί να θεωρήσει το ταξίδι προς την Ιθάκη ως την εξιστόρηση πραγματικού γεγονότος και τον Όμηρο ιστορικό συγγραφέα; Δεν θα ξεχάσω ποτέ κάποιες γνωστές-άγνωστες φάτσες στα μεσημεριανά πάνελ που ωρύονταν αγανακτισμένοι επειδή το Χόλιγουντ παραποίησε στην ταινία της Τροίας τα ιστορικά γεγονότα!!! την ίδια στιγμή που φιλολογικές μελέτες αμφισβήτησαν ακόμη και την ύπαρξη του ίδιου του Ομήρου…\nΕπιστρέφοντας στη μυθολογία του Battlestar Galactica διαπιστώνομε εύκολα πως, σε κάποια θέματα, ο μύθος δεν είναι εύκολο να ξεχωρίσει απ’ την ιστορία. Ακόμη περισσότερο όταν στις παραδόσεις αναμειγνύεται και ή θρησκεία και γενικότερα το στοιχείο της πίστης. Ο Κόμπολ είναι για τους ανθρώπους των 12 αποικιών ότι είναι για εμάς ο παράδεισος. Οι μύθοι γύρω από τον πλανήτη όπου κάποτε ζούσαν εκεί οι άνθρωποι μαζί με τους θεούς είναι γι’ αυτούς κάτι σαν τη δική μας Παλαιά Διαθήκη. Τα κοινά σημεία με την ελληνική μυθολογία και το δωδεκάθεο είναι πολλά.\nΤα βάζουμε όλα μαζί στο σέικερ, προσθέτουμε μια μεζούρα από τις άγιες γραφές, δυο τρία φυλλαράκια από αυτά που μασούσε η Πυθία για να δίνει τους χρησμούς. Ανακατεύουμε για λίγα λεπτά μέχρι τα συστατικά να γίνουν μια ομοιόμορφη μάζα και φτιάχνουμε το μείγμα που περιγράψαμε παραπάνω. Σερβίρουμε σε ψηλό ποτήρι και για γαρνιτούρα πασπαλίζουμε με τριμμένες προφητείες. Και όσοι πιστοί προσέλθετε…\nΗ Ρόσλιν πιστεύει. Και έχει απτές αποδείξεις για να το κάνει. Ο Αντάμα έχει δηλώσει ξεκάθαρα άθεος. Θεωρεί τη Γη ένα αστείο, που αρχικά χρησιμοποίησε για να δώσει την ελπίδα στους ανθρώπους του στόλου. Το να ρωτήσει κανείς αυτούς τους ανθρώπους γιατί ξέχασαν ότι πριν από χιλιάδες χρόνια ζούσαν στον Κόμπολ είναι σαν να κατέβω στο δρόμο και να ρωτήσω τον πρώτο άνθρωπο που θα βρω μπροστά μου γιατί ξέχασε πως κάποτε ζούσε στον παράδεισο. Δεν «υπάρχει» Κόμπολ γι’ αυτούς όπως για εμάς δεν «υπάρχει» παράδεισος. Ο Κόμπολ δεν ήταν η ιστορία τους, ήταν η μυθολογία τους. Μέχρι που τον ανακάλυψαν και ο μύθος τους έγινε ιστορία. Δεν θα μπορούσαν να «θυμούνται» τους Κύλωνες. Ακόμη και αν είχαν ανάμνηση τότε δεν θα μπορούσαν να τους θυμούνται ως «μηχανές». Το δημιούργημα εξελίχθηκε και έγινε ένα με το δημιουργό του. Ενσωματώθηκε, αφομοιώθηκε. Έγινε μέρος της ανθρώπινης ιστορίας, του μύθου, της παράδοσης. Έγινε η 13η φυλή…\nυ.γ. Αν είχες δει το φινάλε της σειράς δεν θα έκλεινα με… τελίτσες…. Θα μπορούσα να στο εξηγήσω με πιο σαφή τρόπο, χωρίς να χρειαστεί να στο φέρω μέσω Τουρκίας για να μη σου το χαλάσω. Όταν θα το δεις θα πάρεις όλες τις απαντήσεις που ζητάς. Το γιατί οι άνθρωποι ξέχασαν, γιατί το πάθημα δεν έγινε μάθημα… τα πάντα όλα που λέει και μια ψυχή…\nΤελευταία επεξεργασία από τον/την Reben; 17 Ιουλίου 2009 στις 00:26\ndimkan, F1spa, dalas9, Gus_, carlos55, sirina thanked for this post\n17 Ιουλίου 2009, 15:50 #132\nΦίλε Reben, πραγματικά είναι απόλαυση να διαβάζω κάθε φορά τα μηνύματά σου\nThe only reason you're conscious right now, is because Jack Bauer\nis not in the mood to carry you.\n"All of this has happened before. Does all of this, have to happen again"?\n22 Ιουλίου 2009, 03:30 #133\nΜα επιτέλους, ένα καλό επεισόδιο!! Το ξέρω πως πολλοί θα διαφωνήσουν μαζί μου, αλλά μετά το τρομερό σερί του 4ου κύκλου και το κορυφαίο 4x10, το απόλυτο χάος!!!!\nΤο μισό 4x11 έως και το 4x14 με εκνεύρισαν άπειρα!! Η αρχή του τρίτου κύκλου με όλο το ζήτημα της κατοχής με είχε ξενίσει, αλλά αυτός ο εμφύλιος μου την έσπασε εντελώς. Ευτυχώς αρχίζει και καλυτερεύει το πράγμα - ελπίζω δηλαδή έτσι να γίνει, αυτό το επεισόδιο είναι μια αρχή!!\nΟυφ, αρχικά είπα ό,τι είχα να πω χωρίς να διαβάσω συζητήσεις..\nΑρχική Δημοσίευση από τον/την sheik\nΟχι για τις πληροφοριες που μας εδωσε αλλα για την ποσοτητα τους.\nΟχι δεν ειμαι απο αυτους που παραπονιουνται για ελλειψη απαντησεων και οταν τις περνουν δυσανασχετουν, το αντιθετο.\nsheik, μα έλλειψη απαντήσεων? Αυτό έλλειπε να παραπονιόσουν! Το αστείο για το lost ήθελα τόσο να σ'το κάνω, αλλά με πρόλαβαν, χα!!\nΝαι, θα μπορούσαν... όχι όμως στο bsg. Σε κάποια άλλη σειρά ίσως… της οποίας την εξέλιξη θα παρακολουθούσαμε ακόμα συζητώντας για την 5η σαιζόν… και πιθανότατα αργότερα για την 6η… κ.ο.κ.\nΣωστός!! Δεν έχω φτάσει στο τέλος εγώ ακόμη βέβαια για να ξέρω το υπόλοιπο και πως τελειώνει κι όλας η σειρά, αλλά μέχρι τώρα έχω αναγνωρίσει στο galactica το πώς παρουσιάζει τα γεγονότα:\nΧτίζει… χτίζει… χτίζει… και ξεσπάει. Μαζεύει… μαζεύει… μαζεύει… και απελευθερώνει ξαφνικά όλη του τη συσσωρεμένη ενέργεια.\nκαι θεωρώ πως άνετα θα μπορούσε με μια άλλη λογική να αποτελείται από 10 κύκλους. Αυτό κάτι λέει νομίζω.\nΓι’ αυτό λέμε ότι το Battlestar Galactica ξεπερνά το μέσο στο οποίο προβλήθηκε…\nΠροφανώς! Αυτό έλλειπε να βλέπαμε μόνο σειρές και ταινίες που ανταποκρίνονται στα χαρακτηριστικά και τα μέτρα της τηλεόρασης. Της τηλεόρασης!!(??) Χεστήκαμε για τη τηλεόραση, με το συμπάθιο..\nΜ'αυτή τη γάτα τι παίχτηκε? Έχω σαλέψει/φταίει η ώρα που δε μου λέει κάτι, ή είναι κάτι που θα δω παρακάτω?\nΓια να ρωτησω και κατι τωρα:\nΕιδαμε την Ελεν να αναγεννιεται.Τελικα γερνανε ή οχι?Και ο Ται πως γερναει?\nΕίχα την εντύπωση πως σχεδόν τό'χαμε απαντήσει αυτό. Ξαναγυρνάμε στο μηδέν πάλι\nΔεν τό'χα σκεφτεί τόσο πολύ όλο αυτό. Πιστεύω έτσι μας έριξες λίγο φως, και μάλιστα από πράγματα που θά'πρεπε να'χουμε επεξεργαστεί μόνοι μας και όχι μέσω spoiler, εκτός αν πρέπει να μιλήσω μόνο για τον εαυτό μου και οι άλλοι τα είχατε σκεφτεί ήδη! Επίσης να συμφωνήσω με το φίλο carlos55\nΚι εγώ θα προτιμούσα την Head Six μελαχρινή. So Frakkin What??\nΑ ΧΑ ΧΑ ΧΑ ΧΑ ΧΑ ΧΑΧΑ ΧΑ ΧΑΧΑ!!! Καλό, καλό!!!\nτην ίδια στιγμή που φιλολογικές μελέτες αμφισβήτησαν ακόμη και την ύπαρξη του ίδιου του Ομήρου…\nΤι εννοείς? Πότε αμφισβητήθηκε η ύπαρξη του Ομήρου??\nE ρε κάτι συζητήσεις που έχασα όσο έλειπα!!!\nΤελειώνοντας θα πω πως συνεχίζω να έχω την ίδια άποψη για το επεισόδιο και διαφωνώ κάθετα με τον όρο "ξεκάρφωτο"!! Έχει άμεση σύνδεση με τη (τωρινή) πλοκή, γιατί ακόμη και αν αφήσουμε στην άκρη τη μυθολογία, έχουμε τη προσπάθεια της Ρόσλιν και του Λι από πολιτικής πλευράς για τη θέσπιση νέας κυβέρνησης αλλά και στα στρατιωτικά τον Τσιφ με τον old man που προσπαθούν να επισκευάσουν το galactica. Και ταυτόχρονα βλέπουμε κι εξέλιξη στο θέμα χρήσης κυλωνικής τεχνολογίας.\nΚάτι μου λέει πως με περιμένουν ωραία επεισοδιά\n22 Ιουλίου 2009, 03:47 #134\nΓια τον Ομηρο υπαρχει μεγαλη φιλολογικη συζητηση, για το αν υπηρξε, για την καταγωγη του για το αν εγραψε αυτος και τα δυο επη.\nΣορυ για το οφ τοπικ.\nReben, fragonard thanked for this post\n22 Ιουλίου 2009, 04:04 #135\nΤι sorry, αφού εγώ ρώτησα.. Περίεργο πάντως που τ'ακούω πρώτη φόρα αυτό...\nΚαι κάτι ακόμα άσχετο, μία ερώτηση λίγο κουλή... Αν η Κάπρικα σιξ πέθαινε κάποια στιγμή - όχι τώρα, αλλά ενώ υπήρχε το resurrection ship - όταν επέστρεφε θα ήταν πάλι έγκυος???\n22 Ιουλίου 2009, 11:41 #136\nΑρχική Δημοσίευση από τον/την F1spa\nΚαταρχάς καλώς ήλθες ξανά!\nΗ ερώτηση θα μπορούσε να αποτελεί πραγματικό mind frakker, αλλά στην πραγματικότητα τα πράγματα είναι πολύ πιο απλά. Η εγκυμοσύνη είναι μια βιολογική διαδικασία και ουδεμία σχέση έχει με τη συνείδηση ή τις αναμνήσεις που «κατεβαίνουν» στα αντίγραφα. Αφορά αποκλειστικά το συγκεκριμένο κορμί της Κάπρικα Six, το οποίο σε περίπτωση ανάστασης αντικαθίσταται με ένα καινούργιο. Πάρε για παράδειγμα την Μπούμερ. Πέθανε, αναστήθηκε, αλλά το παλιό της κορμί παρέμεινε στο νεκροτομείο του Γκαλάκτικα. Και η μεγάλη ουλή στο πρόσωπό της από την απόπειρα αυτοκτονίας δεν μεταφέρθηκε. Το νέο της σώμα ήταν ολοκαινουργιο, άθικτο, του κουτιού που λέμε.\nF1spa thanked for this post\n22 Ιουλίου 2009, 13:50 #137\nΑ μάλιστα, πολύ σωστά. Thanks\n8 Φεβρουαρίου 2011, 13:57 #138\nΤο επεισοδιο δεν υπαρχε! Ποσες απαντησεις!\nΚατ' αρχας, ολα τα λεφτα η Ελεν, δεν την πηγαινα τοσο καιρο, αλλα σε αυτο το επεισοδιο την πηγα! Ποσο θεϊκη ηταν η σκηνη οπου ξυπναει και συνερχεται γρηγορα και ζηταει απο τον Εκατοντορχο να την βοηθησει; Οι σκηνες της με τον Καβιλ ολα τα λεφτα, ηταν λες και βλεπαμε εναν διαλογο μεταξυ ανθρωπου και Θεου, απλα ενιωθες σοκ και δεος, δεν μπορουσες να σκεφτεις τιποτα αλλο! Παρ' ολο που δεν πολυπαω τον Καβιλ, σε αυτο το επεισοδιο με ανατριχιασε με αυτα που ελεγε! :*(\nΤην Μπουμπερ πραγματικα, δεν μπορω να την ψυχολογησω καθολου... Ολο αλλαζει μεριες, δεν μπορεις να καταλαβεις τι θελει ακριβως...\nΚαλα ειχα καταλαβει οτι υπαρχε και 13ος Σαιλον... Απο την 2η σαιζον ειχα την απορια γιατι η Οχτω ειναι Οχτω κι οχι Επτα!\nΚαλα, ο Σαμ... Δεν μπορω να πιστεψω ακομα οτι ειναι Σαιλον και τωρα επαθε κι αυτο... :*( Τουλαχιστον ειπε πολλα, αν και μπερδευτηκα σε μερικα σημεια, επρεπε να τα ξαναδεις!\nΚριμα και για τον Ανταμα, αναγκαζεται να κανει αυτο που ειναι εναντια στα πιστευω του για να σωσει το πλοιο...\n27 Ιανουαρίου 2018, 22:40 #139\nΑυτό, λοιπόν, ήταν το περίφημο επεισόδιο των απαντήσεων; To (κατά τ' άλλα λατρεμένο, παρότι γλόμπος πια) γκομενάκι Σαμ να μας παραθέτει ένα infodump πληροφοριών, μόνο και μόνο επειδή κάποιος του σκάλισε τον εγκέφαλο; Με άλλα λόγια, αν οι αναμνήσεις των 4 είναι τόσο βαθιά κρυμμένες στο μυαλό τους που χρειάζονται κρανιοτομή για να τις προσεγγίσουν, τότε, αν η ανταρσία δεν είχε συμβεί, δε θα παίρναμε ποτέ τις απαντήσεις για τη Γη και τους 5; Ήταν όλα θέμα τύχης (ή, στην περίπτωση του Σαμ, ατυχίας; ).\nΔεν είναι, όμως, μόνο αυτή η τεμπέλικη σεναριακή λύση το πρόβλημα που κάνει αυτό το επεισόδιο τόσο κακό. Είναι και ο τρόπος, όπως γράφτηκε και από άλλο χρήστη, που επιλέχθηκε για να γίνει η αποκάλυψη των πληροφοριών: στο μεγαλύτερο μέρος τους, αυτό γίνεται μέσω ουσιαστικά στατικών μονολόγων του Σαμ, με τους υπόλοιπους σημαντικούς (υποτίθεται) 3 να ρωτούν όσα οι θεατές θα ήθελαν να ξεκαθαρίσουν.\nΜόνο που, αν κρίνω από τα ποστ σ' αυτό το θρεντ, ξεκαθάρισμα δεν επήλθε. Είναι χαρακτηριστικό ότι οι περισσότεροι που προσπαθούν να συμμαζέψουν το χείμαρρο πληροφοριών του επεισοδίου, χρησιμοποιούν φράσεις όπως "αν κατάλαβα καλά", "απ' όσο κατάλαβα" κ.λπ. Δεδομένου ότι η νοημοσύνη και η αντιληπτική ικανότητα όλων μας βρίσκεται τουλάχιστον στο μέσο όρο, τι έχουν να πουν αυτές οι φράσεις για την επιτυχία του επεισοδίου να επικοινωνήσει αυτά που ήθελε; Προφανώς ότι ΔΕΝ τα κατάφερε. Αλλιώς, γιατί να χρειαστεί κάποιος να το δει περισσότερες από μία φορές μπας και βάλει σε τάξη όσα υποτίθεται ότι μάθαμε (κι εγώ δυο φορές είδα τις επίμαχες σκηνές); Και όσοι το είδαν τότε, μια φορά και τέρμα, όταν προβλήθηκε στην τηλεόραση και δεν μπορούσαν/ήθελαν να το σώσουν στον σκληρό για να το ξαναδούν;\nΑς ξεκαθαρίσουμε εδώ ότι, κανονικά, οι μόνες απαντήσεις που θα έπρεπε να είναι αποδεκτές, είναι αυτές που προκύπτουν ΜΟΝΟ από όσα βλέπουμε στις οθόνες μας και όχι όσα ενδεχομένως αποκαλύπτουν ή εξηγούν οι δημιουργοί με τις συνεντεύξεις τους. Μια σειρά ή μια ταινία πρέπει να μπορεί να στέκεται σεναριακά αυτάρκης και να βγάζει νόημα χωρίς να απαιτείται η παρέμβαση του δημιουργού τους που θα συμπληρώσει τα κενά. Μια τέτοια παρέμβαση του πραγματικού στο φανταστικό κόσμο σημαίνει ότι το σενάριο έχει αποτύχει να εκφράσει το όραμα του δημιουργού (και είναι και λίγο αγενής ως προς τους θεατές, γιατί δεν τους θεωρεί αρκετά έξυπνους ώστε να καταλάβουν όσα διαδραματίστηκαν επί της οθόνης).\nΔείτε, λοιπόν, εδώ, διαφορετικές απόψεις:\nΑρχική Δημοσίευση από τον/την subuteo\nΑρχικά έχουμε την Βιολογική Ανθρωπότητα - στον Κομπολ ->\nοι οποίοι αποικούν 13 αποικίες. Ο αποικισμός γίνεται με συμβατικά υποφωτεινής ταχύτητας διαστημόπλοια . Λόγω αυτού του γεγονότος η επικοινωνία μεταξύ των αποικιών είναι σχεδόν αδύνατη - >\nΗ ανθρωπότητα στην 13η αποικία εξελίσσεται πολύ ->\nδημιουργεί μηχανικούς υπηρέτες ->\nκαι αργότερα οργανικούς (ας τους πούμε πρωτοκύλωνες)\n- Η 13η Φυλή, η φυλή των ανθρωπόμορφων Κυλώνων, δημιουργήθηκε από τους ανθρώπους στον Κόμπολ. Τότε, η Αναγέννηση, είχε τελειοποιηθεί για αυτούς.\n- Όταν έφυγαν όλοι από τον Κόμπολ, η 13η Φυλή ταξίδεψε στην Γη, κάνοντας στάση στον πλανήτη με τις άλγες.\n- Οι άνθρωποι εγκαταστάθηκαν στις 12 Αποικίες, χάνοντας επαφή με την 13η Φυλή.\nΔηλαδή από τον Κόμπολ έφυγαν και στη Γη έφτασαν πέτσινοι Κύλωνες; Που είχαν δημιουργηθεί από τους ανθρώπους του Κόμπολ; Πρέπει να υποθέσουμε ότι οι άνθρωποι έφτιαξαν πρώτα μεταλλικούς Σάλιον και μετά πέτσινους; Για ποιο λόγο οι άνθρωποι είχαν φτιάξει δυνατότητα αναγέννησης των Σάιλονς και με ποιο τρόπο το πέτυχαν αυτό;\n- Στην Γη, ξέσπασε πόλεμος (μεταξύ πέτσινων και μηχανών; )\nΠοιες μηχανές; Όλοι πέτσινοι δεν ήταν στη Γη; Αφού πέτσινοι έφυγαν από τον Κόμπολ.\n- [Οι 5] αποφάσισαν να ταξιδέψουν στις 12 Αποικίες, ώστε να προειδοποιήσουν τους ανθρώπους. Αλλά έφτασαν αργά, ήδη είχε ξεκινήσει ο Πρώτος Κυλωνικός Πόλεμος.\nΟι 5 χρειάστηκαν περίπου 2000 χρόνια να φτάσουν από τη Γη στις 12 Αποικίες, γιατί δεν είχαν αναπτύξει τεχνολογία FTL. Προφανώς, άλλα τόσα θα χρειάστηκε και η 13η φυλή για να φτάσει στη Γη από τον Κόμπολ. Στη Γη δεν ξέρουμε (απ' όσο θυμάμαι) πόσο έζησαν, οπότε από την ώρα που έφυγαν από τον Κόμπολ ως την ώρα που επέστρεψαν στις Αποικίες, έχουν περάσει τουλάχιστον 4000 χρόνια. Παρ'ολ' αυτά, οι άνθρωποι των Αποικιών, το μόνο που είχαν καταφέρει να φτιάξουν όλον αυτόν τον καιρό, ήταν μεταλλικούς Σάιλον; Τι απέγινε η τεχνογνωσία δημιουργίας πέτσινων, όπως είχε συμβεί στον Κόμπολ;\nΟι ανθρωποι στις αποικιες,πως και δεν ηξεραν οτι η 13η φυλη ειναι Σαυλονς και νομιζαν οτι ειναι ανθρωποι?Αφου αυτοι τους εφτιαξαν.Και πως και δεν "πηραν το μαθημα τους" απο τα οσα εγιναν στον Κομπολ και ξαναεφτιαξαν Σαυλονς?\nΠείτε ότι στα 4000 χρόνια που πέρασαν, η γνώση για τη 13η φυλή είχε χαθεί εντελώς, ότι δεν υπήρχαν γραπτά αρχεία για τίποτα απ' όλα αυτά. (Σαν να λέμε ότι οι πρόγονοί μας εδώ στη Γη πριν από 4000 χρόνια έφτιαξαν ρομπότ, αλλά, επειδή δεν υπήρχε τότε γραπτός λόγος για να καταγραφεί αυτό, στη συνέχεια το επίτευγμα ξεχάστηκε κι εμείς δε μάθαμε ποτέ για εκείνα τα αρχαία ρομπότ.) Το ότι δεν "πήραν το μάθημά τους" κι έκαναν ΑΚΡΙΒΩΣ το ίδιο πράγμα, δημιούργησαν ΑΚΡΙΒΩΣ τους ίδιους Σάιλον, υποψιάζομαι ότι έχει κάποια φιλοσοφική σημασία στη σειρά ("Όλα αυτά έγιναν και θα ξαναγίνουν" κ.λπ.), αλλά, προφανώς, στατιστικά είναι απίθανο. Ναι, υπάρχει η άποψη που λέει ότι η ιστορία επαναλαμβάνεται σε κύκλους, αλλά αυτό αναφέρεται σε γενικά γεγονότα (πολέμους, ανάδυση παγκόσμιων δυνάμεων, οικονομικές αλλαγές), δεν έχουμε το ίδιο ακριβώς γεγονός να συμβαίνει ξανά και ξανά. Έχουμε πολέμους που στην αρχή γίνονται με πέτρες και ρόπαλα και στη συνέχεια με μουσκέτα και κανόνια και μετά με drones και πυρηνικά. Κι όμως εδώ, στο BSG, οι άνθρωποι φεύγουν από έναν πλανήτη, πάνε σε άλλους, εντελώς διαφορετικούς, ζουν υπό άλλες συνθήκες, προοδεύουν, αναπτύσσονται κι όμως φτιάχνουν ΑΚΡΙΒΩΣ τα ίδια κατασκευάσματα-ρομπότ;\n- Επειδή οι τοστιέρες δεν μπορούσαν να δημιουργήσουν πέτσινους, παρά μόνο τα υβρίδια, οι Τελικοί 5 τους πρότειναν να μοιραστούν τα μυστικά τους για την δημιουργία πέτσινων, αλλά με την προϋπόθεση ότι θα αποσυρθούν από τον πόλεμο.\nΓιατί οι τοστιέρες ήθελαν να φτιάξουν πέτσινους;;;; Γιατί τους ήταν ΤΟΣΟ ΣΗΜΑΝΤΙΚΟ, ώστε να δεχτούν να σταματήσουν τον πόλεμο εναντίον των ανθρώπων-καταπιεστών τους; Μήπως επειδή ο πρώτος πόλεμος δεν πήγαινε και τόσο καλά γι' αυτούς και είχαν ήδη σκεφτεί ότι το επόμενο καλύτερο όπλο τους θα ήταν κατάσκοποι/sleeper agents ανάμεσα στους ανθρώπους; Δηλαδή, οι 5, που τους έδωσαν την τεχνοτροπία για να διασφαλίσουν την ειρήνη, στην ουσία τους εξόπλιζαν για την τελική καταστροφή; Τόσο χαϊβάνια ήταν;;\nΜια ερώτηση μόνο διότι εκεί λίγο μπερδεύτηκα και κάτι δεν έχω πιάσει.\nΔεν θυμάμαι τώρα ποιος cylon το είπε αλλά αναφέρθηκε ότι δεν μπορούν να κάνουν παιδιά ή κάτι τέτοιο, αφού υπάρχει εγκυμοσύνη από cylons\nΟ Κάβιλ είπε ότι οι Σάιλονς δεν έχουν την ικανότητα να αναπαράγονται, γι' αυτό και χρειάζονται επειγόντως ένα νέο resurrection hub. Για την Ήρα, δηλαδή, αυτός δεν ξέρει τίποτα; Οι Σάιλονς την είχαν σε ένα από τα μητρικά τους μετά την έξοδο από τη Νέα Κάπρικα κι αυτός δεν πήρε χαμπάρι τίποτα;\nΑρχική Δημοσίευση από τον/την Leonardo\n[Αντάμα και Τάι] Γνωρίστηκαν 30 χρόνια πριν, δηλαδή 10 χρόνια μετά την λήξη του πρώτου πολέμου. Ο Tigh έχει απλά ψεύτικες αναμνήσεις ότι πολέμησε στον πρώτο πόλεμο.\nΟ πρώτος πόλεμος σταμάτησε, επειδή οι 5 έδωσαν στους Centurions τα μυστικά για την κατασκευή skinjobs με αντάλλαγμα την ειρήνη. Η καταστροφή του Κάπρικα συνέβη 30 χρόνια αργότερα. Δηλαδή, οι Σάιλονς (πιο συγκεκριμένα, ο Κάβιλ) χρειάστηκαν 10 χρόνια για να σκοτώσουν τους 5, να τους αλλάξουν τις αναμνήσεις και να τους τοποθετήσουν ανάμεσα στους ανθρώπους; Και τα υπόλοιπα 30 χρόνια, μέχρι να επιτεθούν ξανά στις αποικίες και να τις ισοπεδώσουν, τι ακριβώς έκαναν;\nΟ Κάβιλ τοποθέτησε τους 5, ως ανθρώπους, στις αποικίες, αλλά δεν πήρε κανένα μέτρο να τους προφυλάξει από την πυρηνική επίθεση. Δεν υπήρχε λόγος να το κάνει, γιατί, ακόμα κι αν πέθαιναν εκεί, θα τους "κατέβαζε" σ' ένα resurrection hub και θα τους έτριβε στη μούρη πόσο χάλια ήταν να είσαι άνθρωπος. Έλα, όμως, που όλως τυχαίως, ΟΛΟΙ επέζησαν της επίθεσης! Και ο Κάβιλ, που ζούσε στο στόλο ως ιερέας της Ρόσλιν, το ήξερε ότι τουλάχιστον οι 4 (πλην του Σαμ, που έπαιζε ανταρτοπόλεμο στην Κάπρικα) ήταν σώοι και αβλαβείς και, ως άνθρωποι που πίστευαν ότι ήταν, πολεμούσαν τους Σάιλονς. Γιατί τους άφησε; Γιατί δεν προσπάθησε να σκοτώσει έστω την Έλεν ή την Τόρι, που θεωρητικά ήταν και πιο εύκολοι στόχοι (σε σύγκριση με τον Τάι, π.χ.; ). Από τη στιγμή, μάλιστα, που έβλεπε ότι οι άνθρωποι συνεχώς απέφευγαν τα Κυλωνικά σκάφη και δυνητικά μπορούσαν και να τους απειλήσουν, δε θα ήταν λογικό, από στρατηγικής πλευράς, να έχει κοντά του ένα τουλάχιστον άτομο που υποτίθεται ότι ήξερε να φτιάχνει resurrection hubs ή ό,τι είναι αυτό το Colony τελοσπάντων, σε περίπτωση έσχατης ανάγκης;\nΑυτός ο φάρος, που βρέθηκε τυχαία ποοοοοοολύ μακριά από τις Αποικίες με τον ιό στον οποίον οι άνθρωποι είχαν ανοσία αλλά οι Σάιλονς όχι, πώς εξηγείται με βάση τα νέα στοιχεία; Υπενθυμίζω ότι ο ιός, σύμφωνα μ' εκείνο το επεισόδιο (3Χ07), ήταν\nan exact match to one reported over 3,000 years ago. Right around the time that the thirteenth colony left Kobol\n. Ήταν ιός από φτέρνισμα Σάιλον της 13ης φυλής που πήγαιναν προς τη Γη; Και οι άνθρωποι πώς απέκτησαν ανοσία σ' αυτόν (σύμφωνα με τον Κοτλ, μάλιστα, μόλις πριν "περίπου 200 χρόνια");\nΠώς ακριβώς εμφανίστηκαν τα πρόσωπα των 5 στη Ντιάνα στο Ναό στον πλανήτη με τις άλγες; Ήταν οι 5 με σάρκα και οστά; (Μάλλον όχι.) Ήταν... δεν ξέρω, ολογράμματα, αρχείο βίντεο κάποιου υπολογιστή, όπως αυτό της Λέια που κουβαλούσε ο R2D2 στον Όμπι Ουάν;\nΟ Τσιφ ρωτάει "Καλά, δε θεωρήσαμε ότι ήταν κακή ιδέα να φτιάξουμε πέτσινους, αφού είχαμε δει τον Circle;" Ποιος είναι αυτός ο Κύκλος;\nΤι ακριβώς σημαίνει ότι οι 5 έδωσαν στους πέτσινους που δημιούργησαν "ελεύθερη βούληση"; Αφού αυτό είναι μια αόριστη, γενική έννοια, δεν είναι κάτι που προγραμματίζεις ή κατασκευάζεις, δεν είναι κάτι που δίνεις σε κάποιον, είναι κάτι που αναπτύσσεται σε σκεπτόμενα όντα.\nΟι Εκατόνταρχοι που δε μιλάνε και σχεδόν δεν σκέφτονται, ανακάλυψαν την έννοια του Μονοθεϊσμού; Πώς το έκαναν αυτό, πώς δημιούργησαν μια ιδέα, αφού δε χρησιμοποιούν λέξεις; Πώς "συνομιλούσαν" μεταξύ τους για το Θεό; Και πώς κατέληξαν στην ιδέα του Ενός Θεού, αφού το μόνο που γνώριζαν ήταν οι άνθρωποι και η πίστη των ανθρώπων στο 12θεο; Ποιο ήταν εκείνο το ερέθισμα που τους έκανε να σκεφτούν κάτι τόσο διαφορετικό και να το πιστέψουν και ακράδαντα;\nΟ μπαρμπα-Αντάμα λέει στον Τσιφ ότι θέλει μόνο ανθρώπους στην ομάδα των εργατών για την επιδιόρθωση του σκάφους. Γιατί, σάμπως θα μπορούσε να είναι κανένας Κύλωνας; Σάμπως θα έπιανε η Τόρι και ο Τάι το πυλοφόρι και το μυστρί;;;\nΑυτο το ρημαδο-ουίσκι του μπαρμπα-Αντάμα, 4 χρόνια το ρουφάει (ενίοτε και με παρέα) και δε λέει να τελειώσει με τίποτα! Μιας και έχουν και μπαράκι με όλα τα συμπαραμαρτυρούντα, πρέπει να υποθέσω ότι ο στόλος διαθέτει και αποστακτήριο, όπου παίζουν με τις τάπες των βαρελιών, όση ώρα ζυμώνονται οι άλγες;;\nΤην Κυλωνική τεχνολογία υπό τη μορφή των FTL drives μια χαρά τη δέχτηκε ο μπάρμπας στα προηγούμενα επεισόδια - και ήταν η αφορμή για την ανταρσία και τόσους θανάτους - αλλά για να βάλει Κυλωνικό στόκο στο Γκαλάκτικα, πρέπει πρώτα να τσακίσει το αλγο-ουίσκι;\nΠόση τύχη, ανάμεσα σε λιγότερους από 40.000 επιζώντες, να υπάρχει νευροχειρουργός... και όλα τα απαραίτητα εργαλεία για μια τόσο εξειδικευμένη επέμβαση;\nΟ Cavil, για όλους τους λόγους που μας εξηγεί στο επεισόδιο, σκότωσε προσωρινά τους 5 (...)\nΟΚ, ο Κάβιλ. Το ΜΟΝΟ πραγματικά ενδιαφέρον στοιχείο του επεισοδίου, για τις φιλοσοφικές προεκτάσεις των απόψεών του. Ο Κάβιλ έχει απόλυτο δίκιο να είναι παρμένος με την Έλεν. Γιατί, έχοντας συνειδητοποιήσει την αληθινή του φύση, ότι είναι μηχανή, παρατηρεί ότι ο Δημιουργός του (οι 5) του έχουν βάλει περιορισμούς. (Εκείνη του η φράση "I don't want to be human! I want to see Gamma Rays, I want to hear X-Rays, and I want to smell Dark Matter! Do you see the absurdity of what I am?" είναι ό,τι πιο λογικό και γαμάτο έχει ακουστεί στη σειρά.) Δεν υπάρχει απολύτως ΚΑΝΕΝΑΣ λόγος γιατί οι 5 άφησαν τη μηχανική φύση, που είναι δυνητικά ικανή για απίθανα πράγματα, να ασφυκτιά σε ένα σώμα με πεπερασμένες ικανότητες. Αν μη τι άλλο, αυτό είναι το σαδιστικό στην όλη κατάσταση. Η Έλεν κάτι μουρμουρίζει εκεί πέρα για ικανότητα ενσυναίσθησης, αγάπης κι άλλα τέτοια χίπικα και φλώρικα, σαν να του λέει "μην γκρινιάζεις, σου έδωσα ψυχή". Και γιατί δηλαδή αυτή η ύπαρξη "ψυχής", "συναισθηματικής νοημοσύνης", όπως θέλετε πείτε το, να πρέπει ντε και καλά να συνοδεύεται από σωματικούς περιορισμούς;\nΚι ενώ τα έλεγε τόσο ωραία, ότι δε γουστάρει το ανθρώπινο κάλυμμα πάνω στην αληθινή μηχανική του φύση, τελικά η καταστροφική του μανία έχει να κάνει απλά με τη ζήλια που η μαμά αγαπάει τον μικρό αδερφό περισσότερο. Το πόσο ξενέρωσα δεν περιγράφεται...\nΚαι στο φινάλε, μου σκοτώνουν εγκεφαλικά και το γκομενάκι. 'Ντάξει. Άντε γεια!\nΤέλος: το περίφημο σχέδιο των Κυλώνων ("they have a plan") ΠΟΙΟ ΗΤΑΝ; Μη μου πείτε να βρουν τη Γη, αυτό προέκυψε εντελώς παρεμπιπτόντως στην πορεία. Να καταστρέψουν τους ανθρώπους; Ε, αυτό το κατάφεραν ήδη από το mini series. Οπότε, γιατί επαναλαμβάνεται η φράση σε όλα τα επόμενα επεισόδια; Γιατί τους ξέφυγαν 40.000; Δηλαδή η όλη ιστορία ήταν το κυνηγητό του Μπιπ Μπιπ-ανθρώπων από το Κογιότ-Σάιλον;\nΔεν το έχω διαβάσει γιατί μπορεί να έχει σπόιλερ για το τέλος, αλλά το μάτι μου έπεσε στον τίτλο και... I rest my case: https://nerdist.com/battlestar-galac...-moore-cylons/\n28 Ιανουαρίου 2018, 13:47 #140\nΠεριμένω τις απόψεις σου όταν τελειώσει, πραγματικά το ζεις!


Επιτυχημένες οι περιοδείες των υποψηφίων βουλευτών του ΠΑΣΟΚ – PortoniNews\nΕπιτυχημένες οι περιοδείες των υποψηφίων βουλευτών του ΠΑΣΟΚ\nΜε επιτυχία διεξάγεται ο κύκλος περιοδειών και συγκεντρώσεων των υποψήφιων βουλευτών του ΠΑ.ΣΟ.Κ. σε Κεφαλονιά και Ιθάκη.\nΣτο πλαίσιο των περιοδειών, οι υποψήφιοι βουλευτές Ανδρέας Βλησμάς, Σπύρος Σαμούρης, Αναϊτ Χρυσάφη- Σεργέεβα, μαζί με κλιμάκιο στελεχών του ΠΑ.ΣΟ.Κ, την Τρίτη 20 Ιανουαρίου 2015 παρευρέθηκαν στην Ιθάκη. Περιόδευσαν στην αγορά στο Βαθύ και αντάλλαξαν απόψεις με τους κατοίκους και τους επιχειρηματίες του νησιού. Επισκέφτηκαν το Δήμαρχο Δ. Στανίτσα και τους Δημοτικούς υπαλλήλους και ενημερώθηκαν για τις καθυστερήσεις στην πορεία του έργου του λιμανιού στον Πισαετό, καθώς και για το μεγάλο πρόβλημα της ακτοπλοϊκής σύνδεσης του νησιού. Στη συνέχεια επισκέφτηκαν τα χωριά Κιόνι και Σταυρό, συζήτησαν με τους κατοίκους και τους ανέπτυξαν τις θέσεις και τις πολιτικές προτάσεις του ΠΑ.ΣΟ.Κ.\nΧθες, Τετάρτη 21 Ιανουαρίου 2015, οι υποψήφιοι μαζί με στελέχη της παράταξης, περιόδευσαν στα χωριά της νότιας Κεφαλονιάς: Βλαχάτα, Αγία Ειρήνη, Ελειό, Πόρο και Σκάλα. Συζήτησαν με τους κατοίκους για τα προβλήματα που υπάρχουν σε οδικό δίκτυο, τουριστικές υποδομές κλπ. Ειδικότερα, σε συνάντηση με επιχειρηματίες και κατοίκους της Σκάλας, ενημερώθηκαν για τα βασικά προβλήματα της περιοχής και ειδικότερα για το έργο της πεζοδρόμησης του κεντρικού οδικού άξονα.\nΣήμερα, Πέμπτη 22 Ιανουαρίου, στο πλαίσιο των περιοδειών, οι υποψήφιοι και τα στελέχη του ΠΑ.ΣΟ.Κ. θα επισκεφτούν τα χωριά της Πυλάρου και της Ερίσσου ενώ την Παρασκευή 23 Ιανουαρίου και ώρα 10π.μ., θα πραγματοποιηθεί περιοδεία στο Αργοστόλι.\nΕπιπλέον, την Παρασκευή 23 Ιανουαρίου και ώρα 8μ.μ., θα πραγματοποιηθεί η κεντρική προεκλογική συγκέντρωση του ΠΑ.ΣΟ.Κ. στο ξενοδοχείο «Μουίκης» με κεντρική ομιλήτρια την τ. ευρωβουλευτή και υποψήφια βουλευτή επικρατείας του ΠΑ.ΣΟ.Κ., Άννα Καραμάνου.\nPrevious Συλλυπητήρια επιστολή από το Πολιτιστικό και Φιλανθρωπικό Σωματείο ΑΧΕΠΑ\nNext Εξιχνιάστηκαν τέσσερις υποθέσεις ληστειών σε βάρος ηλικιωμένων στην Κεφαλονιά


ΠΑΟΚ Σ' ΑΓΑΠΩ: Ιουλίου 2007\nΝΤΕΝΙΛΣΟΝ: ΟΧΙ, ΕΥΧΑΡΙΣΤΩ!\nΌλη αυτή η ιστορία με τον Ντενίλσον ήταν ευθύς εξ αρχής σε αντίθετη κατεύθυνση απ’ αυτή που εμείς στο blog αυτό οραματιζόμαστε για τον ΠΑΟΚ. Εμείς δεν θέλουμε Μεσσίες, ούτε Σωτήρες. Κανένα άτομο, ούτε καν αυτός ο ίδιος ο Θόδωρος Ζαγοράκης, δεν είναι αρκετό για να εκφράσει από μόνο του το μεγαλείο του ΠΑΟΚ. Ο ΠΑΟΚ είναι Ιδέα, πέρα και πάνω από άτομα. Δεν θέλουμε αλαλαγμούς και εν θερμώ ξεσπάσματα ενθουσιασμού. Οραματιζόμαστε έναν ΠΑΟΚ που θα προχωρά με σύστημα και πρόγραμμα, με μακρά προοπτική. Ο ΠΑΟΚ δεν εξαντλείται στην εκτόνωση των μαζών, που θέλουν να τραβηχτούν μια φορά αεροδρόμιο και να αγοράσουν μια φανέλα με το όνομα του Ντενίλσον επάνω. Ο ΠΑΟΚ διαθέτει βάθος, διαχρονικότητα και γνωρίζει ότι οι κόποι του, αργά ή γρήγορα, θα ανταμειφθούν. Γιατί οι ιαχές ενθουσιασμού νομοτελειακά μετατρέπονται σ’ αυτή τη χώρα σε κραυγές και αποδοκιμασίες, όταν θ’ αρχίσει ο Ντενίλσον να κουράζεται, να ρετάρει, να βαριέται. Και τότε όλοι αυτοί που έσπευσαν να τον αποθεώσουν, θα στραφούν κατά δικαίων και αδίκων, κατά των παικτών, του προπονητή, ακόμα κι εναντίον αυτής της λαοπρόβλητης διοίκησης (τίποτα δεν διαρκεί πολύ όταν βασίζεται σε σπασμωδικές κινήσεις στείρου εντυπωσιασμού).\nΔεν θέλουμε να βγάλουμε τώρα 100 χιλιάδες ευρώ από πωλήσεις φανελών. Θέλουμε να βγάζουμε από του χρόνου το ίδιο ποσό, ή και μεγαλύτερο, διαμοιρασμένο σε φανέλες όλων των παικτών. Δεν θέλουμε να πουλήσουμε φέτος δυο χιλιάδες διαρκείας παραπάνω λόγω Ντενίλσον. Θέλουμε να πουλάμε κάθε χρόνο χίλια διαρκείας παραπάνω. Και μπορούμε να το κάνουμε. Δουλεύοντας με σύστημα και πρόγραμμα. Με επιμονή κι υπομονή. Ας μην το ξεχνάμε: Μεγαλύτερο αβαντάζ του ΠΑΟΚ δεν είναι ούτε κάποιος παίκτης-αστέρας, ούτε κάποιος άλλος άνθρωπος. Είναι η ίδια η Ιδέα του ΠΑΟΚ και ο λαός του.\nΚαι κάτι τελευταίο: Δεν υπάρχει χειρότερο πράγμα για μια ομάδα, απ’ το να βρίσκονται όλοι οι παίκτες της σε ένα συγκεκριμένο επίπεδο από απόψεως απολαβών, και να έρχεται ένας παίκτης και να παίρνει τα πενταπλάσια, ή τα δεκαπλάσια. Ανατρέπονται αμέσως όλες οι ισορροπίες, χαλάει το κλίμα. Και, στο κάτω-κάτω της γραφής, τι νομίζετε ότι μπορεί να κάνει ένας παίκτης από μόνος του, όταν όλοι οι υπόλοιποι συμπαίκτες του είναι πολύ κατώτερου επιπέδου; Γι’ αυτό , λοιπόν, οι ομάδες χτίζονται σταδιακά, με μικρά βήματα, όπου το κάθε βήμα είναι πάντα λίγο βελτιωμένο σε σχέση με το προηγούμενο. Όχι με σπασμωδικές κινήσεις φτηνού εντυπωσιασμού τύπου Ντενίλσον. Και θα ήταν καλό να το καταλάβαινε αυτό, και να το περνούσε και σ’ όλους τους άλλους, πρώτος και καλύτερος ο Θόδωρος Ζαγοράκης…\nPosted by takola at 17:17\nΔΗΛΩΣΗ ΘΟΔΩΡΟΥ ΖΑΓΟΡΑΚΗ\nΓύρω στις 16:00 της 18ης Ιουλίου ανέβηκε στην ιστοσελίδα της ΠΑΕ ΠΑΟΚ η παρακάτω δήλωση του Προέδρου της ΠΑΕ, και φυσικού ηγέτη του ΠΑΟΚ, Θόδωρου Ζαγοράκη:\n«Όταν ανέλαβα την πρωτοβουλία να σχηματίσω διοίκηση στην ΠΑΕ ΠΑΟΚ, είχα δεσμευτεί πως θα παραιτηθώ στις 18 Ιουλίου, αν δεν είχε ολοκληρωθεί η ψήφιση της τροπολογίας για τη ρύθμιση των χρεών των Αθλητικών Ανωνύμων Εταιρειών. Σήμερα, παρόλο που η τροπολογία δεν έχει ακόμη ψηφιστεί, υπάρχουν δεσμεύσεις από την Κυβέρνηση ότι βρίσκεται στην τελική ευθεία προς την ψήφισή της. Διαπιστώσαμε στις επαφές μας με την Πολιτεία πως πραγματικά υπάρχει η βούληση να δοθεί η συγκεκριμένη λύση στα προβλήματα, όχι μόνο του ΠΑΟΚ, αλλά και πολλών ακόμη ΠΑΕ και ΚΑΕ.\nΜε βάση αυτές τις δεσμεύσεις, εγώ και τα μέλη του Δ.Σ. δηλώνουμε πως θα εξαντλήσουμε τη θητεία μας. Η συγκινητική στήριξη του κόσμου, η μεγαλειώδης παρουσία του στην πρώτη προπόνηση, η ικανοποιητική διάθεση των εισιτηρίων διαρκείας και τα μηνύματα που καθημερινά λαμβάνουμε, μας πεισμώνουν να συνεχίσουμε το έργο που αναλάβαμε. Να οδηγήσουμε τον ΠΑΟΚ στο δρόμο της εξυγίανσης και της καταξίωσης. Εμείς αυτό το βάρος το αποδεχτήκαμε. Ας αναλάβουν κι οι υπόλοιποι τις ευθύνες τους απέναντι στον ΠΑΟΚ».\nΤο blog αυτό είχε επισημάνει την ανάγκη μιας δήλωσης, και δεν μπορούμε παρά να είμαστε ιδιαίτερα ικανοποιημένοι που η δήλωση τελικά έγινε. Δεν μπορούμε όμως να μην επισημάνουμε ότι με τη δήλωση αυτή ο Θόδωρος Ζαγοράκης ουσιαστικά τερματίζει πρόωρα τη σύγκρουση με την Πολιτεία, κατεβάζει τους τόνους και δηλώνει ικανοποιημένος πριν καλά-καλά ικανοποιηθεί. Τα πράματα όμως, Θόδωρε, δεν είναι τόσο απλά. Ο ΠΑΟΚ είναι φορτωμένος με χρέη. Χρέη τα οποία θα κληθεί να πληρώσει σε μία σειρά μακροχρόνιων μηνιαίων δόσεων που θα σταθούν τροχοπέδη στην μελλοντική του ανάπτυξη. Την ίδια στιγμή, άλλα σωματεία, ανταγωνιστικά στον ΠΑΟΚ, θα προχωρούν απαλλαγμένα από οποιαδήποτε χρέη χάρη στις προκλητικά ευνοϊκές ρυθμίσεις του παρελθόντος. Ήταν ευκαιρία, Θόδωρε, να πιέσεις την κυβέρνηση, ενόψει εκλογών, για μια ρύθμιση ειδικά για τον ΠΑΟΚ. Μια ρύθμιση που θα διαγράφει όλα του τα χρέη. Και είχες μοχλούς πίεσης, όπως γράψαμε σε προηγούμενη καταχώρηση. Όμως εσύ προτίμησες να τους απεμπολήσεις και να δώσεις καλή πίστη στους πολιτικούς. Τώρα πλέον εξαρτάσαι απ’ αυτούς. Τους πλέον αναξιόπιστους έλληνες πολίτες. Μακάρι Θόδωρε το μέλλον να σε δικαιώσει. Μακάρι να καταφέρεις να οδηγήσεις τον ΠΑΟΚ ψηλά, εκεί που ονειρεύεσαι ότι πρέπει να είναι. Εμείς, όπως και νά ’χει, θα σε στηρίζουμε πάντα…\nPosted by takola at 01:14\nΕΛΗΞΕ ΤΟ ΤΕΛΕΣΙΓΡΑΦΟ\n18 Ιουλίου 2007, μεσημέρι\nΗ ώρα πάει 3:30 μ.μ., και ουδεμία επίσημη ανακοίνωση της ΠΑΕ ΠΑΟΚ, ή του Θόδωρου Ζαγοράκη προσωπικά, δεν έχει εκδοθεί σχετικά με το περήφανο και επιβεβλημένο τελεσίγραφο που είχε στείλει στην κυβέρνηση ο Πρόεδρος της ΠΑΕ ΠΑΟΚ, και το οποίο λήγει σήμερα, 18 Ιουλίου 2007.\nΑπ’ ό,τι αναφέρουν οι δημοσιογραφικές πληροφορίες, ο Θόδωρος Ζαγοράκης δεν σκοπεύει να αποσυρθεί από τη διοίκηση, βασιζόμενος σε μια χθεσινή δήλωση του Υπουργού Αθλητισμού κ. Γιώργου Ορφανού, ο οποίος ανέφερε ότι «η κυβέρνηση δεσμεύεται για τη νομοθετική ρύθμιση των Αθλητικών Ανωνύμων Εταιρειών» και ότι η ρύθμιση θα γίνει «τάχιστα».\nΕίναι σαφές ότι η συγκεκριμένη δήλωση τη συγκεκριμένη χρονική στιγμή (μία μέρα πριν από τη λήξη του τελεσίγραφου) αποτελεί προσωπική νίκη του Θόδωρου Ζαγοράκη. Είναι επίσης βέβαιο ότι, ενόψει και εκλογών, η κυβέρνηση θα προχωρήσει πράγματι σε ρύθμιση των χρεών. Καμία αμφιβολία επ’ αυτού. Τίθενται όμως κάποια ζητηματάκια διόλου ασήμαντα:\nΠρώτα-πρώτα αυτό που κρίνεται σήμερα είναι η αξιοπιστία του Προέδρου και φυσικού ηγέτη μας Θόδωρου Ζαγοράκη. Η δήλωση του Θόδωρου πριν από ένα μήνα ανέφερε επί λέξει: «Σε περίπτωση που μέχρι το πρωί της 18ης ΙΟΥΛΙΟΥ 2007 δε γίνουν πράξεις οι υποσχέσεις της Πολιτείας για ρύθμιση των χρεών θα ΑΠΟΣΥΡΘΩ ζητώντας από τους υπεύθυνους να αναλάβουν τις ευθύνες τους απέναντι στον ΠΑΟΚ». Η Πολιτεία δεν έκανε πράξη τις υποσχέσεις της. Απλά δεσμεύτηκε να τις πραγματοποιήσει «τάχιστα». Εντάξει, ο Θόδωρος δεν θέλει στην παρούσα συγκυρία να αφήσει ακυβέρνητη την ομάδα. Σύμφωνοι. Δεν θά ’πρεπε όμως να εκδώσει σήμερα μία ανακοίνωση στην οποία να κάνει σαφή αναφορά στη χθεσινή δήλωση του κ. Ορφανού και να δίνει μία παράταση στο τελεσίγραφό του; Μια πολύ καλή ημερομηνία θα ήτανε η 3η Αυγούστου, ημέρα κατά την οποία η Βουλή κλείνει για διακοπές. Είναι νομίζω ζήτημα αυτοσεβασμού κι αξιοπιστίας.\nΔεύτερον: Καλές οι κουβέντες για «ρύθμιση» γενικώς κι αορίστως, ποιο όμως το ακριβές περιεχόμενο αυτής της ρύθμισης; Οι πληροφορίες αναφέρουν για σβήσιμο του 80% των προσαυξήσεων και αποπληρωμή του πρωτογενούς χρέους και του υπόλοιπου 20% των προσαυξήσεων σε πολλές μικρές μηνιαίες δόσεις. Είναι όμως σαφές, ΣΑΦΕΣΤΑΤΟ, ότι μια τέτοια ρύθμιση δεν ικανοποιεί τον ΠΑΟΚ. Ο ΠΑΟΚ, εξαιτίας της κακοδιοίκησης των Γουμενομπατατούδηδων και της απουσίας ελεγκτικών μηχανισμών από το κράτος, χρωστάει δεκάδες εκατομμύρια ευρώ. Αν δεν σβηστούν, οι μηνιαίες δόσεις που θα πρέπει να πληρώνει ο ΠΑΟΚ θα αποτελέσουν τροχοπέδη και μόνιμο βαρίδιο στη μελλοντική του ανάπτυξη. Ο ΠΑΟΚ δεν θα μπορέσει για τα επόμενα 5-10 χρόνια να ανταγωνιστεί τις ομάδες της Αθήνας. Θα παραμείνει δέσμιος των χρεών και των δόσεων. Την ίδια στιγμή, έχουν χαριστεί πολλαπλάσια ποσά στις ομάδες της Αθήνας, προκειμένου να μπορούν σήμερα να προσφέρουν μυθώδη συμβόλαια άνω του ενός εκατομμυρίου ευρώ ετησίως και βάλε (Ριβάλντο στην ΑΕΚ, Καστίλιο στον Ολυμπιακό) και να αυξάνουν τη διαφορά τους από τον ΠΑΟΚ. Απ’ ό,τι γνωρίζω μάλιστα, η ΑΕΚ σκοπεύει να ενταχθεί κι αυτή στην επερχόμενη ρύθμιση, για να σβήσει για άλλη μια φορά τα χρέη που πρόλαβε να δημιουργήσει η διοίκηση Νικολαΐδη. Είναι επομένως επιβεβλημένο, στην ανακοίνωση που θα εκδώσει ο Θόδωρος, να γίνεται ιδιαίτερη μνεία στο δίκαιο αίτημα του ΠΑΟΚ για σβήσιμο ολόκληρου του χρέους της ΠΑΕ προς το Δημόσιο. Θα πρέπει να γίνει σαφές ότι δεν θα μείνουμε ικανοποιημένοι με τίποτα λιγότερο. Θα πρέπει μάλιστα να απειλήσει με μη συμμετοχή της ομάδας στο πρωτάθλημα και με λαϊκές κινητοποιήσεις κατά τη διάρκεια της Διεθνούς Έκθεσης.\nΘΟΔΩΡΕ ΣΚΛΗΡΥΝΕ ΤΗ ΣΤΑΣΗ ΣΟΥ ΚΑΙ ΒΓΑΛΕ ΤΗΝ ΑΝΑΚΟΙΝΩΣΗ ΠΟΥ ΠΡΕΠΕΙ. ΜΗΝ ΕΙΣΑΙ ΜΑΛΑΚΟΣ ΜΕ ΤΟΥΣ ΠΟΛΙΤΙΚΟΥΣ ΚΑΙ ΜΗ ΒΑΣΙΖΕΣΑΙ ΠΑΝΩ ΤΟΥΣ, ΓΙΑΤΙ ΘΑ ΣΕ ΠΟΥΛΗΣΟΥΝ. ΔΕΝ ΑΡΚΕΙ ΜΟΝΟ ΝΑ ΚΟΙΤΑΣ ΤΑ ΑΓΩΝΙΣΤΙΚΑ ΘΕΜΑΤΑ ΚΑΙ ΝΑ ΠΕΡΙΜΕΝΕΙΣ ΑΠΟ ΑΛΛΟΥΣ ΝΑ ΣΟΥ ΛΥΣΟΥΝ ΤΑ ΧΡΟΝΙΑ ΟΙΚΟΝΟΜΙΚΑ ΠΡΟΒΛΗΜΑΤΑ. Η ΔΥΝΑΜΗ ΤΟΥ ΠΑΟΚ ΕΙΝΑΙ Ο ΛΑΟΣ ΤΟΥ. ΧΡΗΣΙΜΟΠΟΙΗΣΕ ΤΗΝ.\nΧΑΡΙΣΜΑ ΟΛΩΝ ΤΩΝ ΧΡΕΩΝ ΤΩΡΑ!\nPosted by takola at 15:37\nΌχι, δεν είναι μια απλή ημερομηνία. Όχι, δεν είναι άλλη μια συνηθισμένη μέρα καλοκαιρινής ραστώνης, με τον μέσο Παοκτσή να ρουφάει αμέριμνος τον φραπέ του σε κάποιο μπητς μπαρ.\nΕίναι η μέρα που λήγει το ΤΕΛΕΣΙΓΡΑΦΟ που είχε θέσει εξ ονόματος όλου του λαού του ΠΑΟΚ ο Θόδωρος Ζαγοράκης στην κυβέρνηση για να τακτοποιήσει τα χρέη του ΠΑΟΚ.\nΗ μέρα έφτασε και η ρύθμιση δεν έγινε. Είναι βέβαια κοινό μυστικό ότι κάποια στιγμή, ενόψει εκλογών, κάτι θα γίνει. Θα είναι όμως αυτό που πρέπει; Και θα γίνει εγκαίρως;\nΟ ΠΑΟΚ δεν παρακαλά. Απαιτεί. Ο ΠΑΟΚ δεν ζητάει χατίρια. Παίρνει αυτό που δικαιούται. Όχι σβήσιμο του 80% των προσαυξήσεων και αποπληρωμή του πρωτογενούς χρέους σε πολλές άτοκες δόσεις. Να σβηστεί ολόκληρο το χρέος του ΠΑΟΚ (δηλαδή των Γουμενομπατατούδηδων) τώρα!\nΘόδωρε, η προθεσμία που εσύ ο ίδιος είχες θέσει παρήλθε. Η ρύθμιση δεν έγινε. Κι αυτή που φημολογείται πως θα γίνει δεν είναι αντάξια του ΠΑΟΚ. Οφείλεις να πραγματοποιήσεις την απειλή σου άμεσα. Να αποσυρθείς από τη διοίκηση της ΠΑΕ ΠΑΟΚ σήμερα, 18 Ιουλίου 2007. Να δηλώσεις ότι ο ΠΑΟΚ δεν θα συμμετάσχει στο πρωτάθλημα αν δεν ικανοποιηθούν τα δίκαια αιτήματά του. Να καλέσεις το λαό να βγει στους δρόμους. Μην επιτρέψεις να τρωθεί το κύρος σου και να δοθεί η εντύπωση πως είσαι μαλθακός και πως τρως πρόλογο από τους πολιτικάντηδες. Τα «θα» και τα «μα» κομμένα. Χάρισμα όλων των χρεών σήμερα! Μην νομιμοποιήσεις με την παρουσία σου αυτούς τους Καραγκιόζηδες. Ο λαός του ΠΑΟΚ είναι μαζί σου και σε στηρίζει, πρέπει όμως και συ να σταθείς στο ύψος των περιστάσεων.\nΘόδωρε, η μεγάλη μέρα έφτασε. Φύγε από τη διοίκηση της ΠΑΕ, απέσυρε την ομάδα από το επερχόμενο πρωτάθλημα μέχρι να σβηστούν τα χρέη και κάλεσε πανπαοκτσήδικο συλλαλητήριο. Ο λαός του ΠΑΟΚ είναι μαζί σου!\nΟ ΠΑΟΚ ΠΟΤΕ\nPosted by takola at 01:08


Ηρεμία στο Σύνταγμα - Onsports.gr\nOnsports Team\t15 Ιουνίου 2011, 18:12\nΗρεμία επικρατεί αυτή την ώρα στο κέντρο της Αθήνας, μετά τα επεισόδια που προκλήθηκαν νωρίτερα από ομάδες κουκουλοφόρων. Χιλιάδες «Αγανακτισμένοι» πολίτες επέστρεψαν και πάλι στην πλατεία Συντάγματος διαδηλώνοντας ειρηνικά.\nΗ ατμόσφαιρα στο κέντρο της Αθήνας, εξαιτίας της εκτεταμένης χρήσης χημικών είναι αποπνικτική... Η αστυνομία προχώρησε σε 3 συλλήψεις και 18 προσαγωγές.\n16:33 Πλήθος πολιτών ανεβαίνει και πάλι από την Ερμού προς τη Βουλή. Εκκλήσεις και από τα μεγάφωνα για να μην φύγει ο κόσμος. Εκτεταμένη χρήση χημικών από τα ΜΑΤ. Κάποιοι από τους διαδηλωτές μπήκαν στο ΜΕΤΡΟ για να μπορέσουν να αναπνεύσουν. Το πλήθος των διαδηλωτών κατέστρεψε τις σκηνές στην πλατεία Συντάγματος, στην προσπάθεια του να ανέβει προς τη λεωφόρο Αμαλίας.\n16:25 Ομάδα διαδηλωτών κατευθύνεται προς το Πολυτεχνείο.


Πολιτική Ποιότητας - pantelides-dental.gr\nΠΟΛΙΤΙΚΗ ΠΟΙΟΤΗΤΑΣ ΕΤΑΙΡΙΑΣ ΠΑΝΤΕΛΙΔΗΣ DENTAL\nΤο Σύστημα Διαχείρισης Ποιότητας είναι βασισμένο στις απαιτήσεις και τις προδιαγραφές που ορίζονται από την Υπουργική Απόφαση 1348/04 και το Διεθνές Πρότυπο ISO 9001:2015, καθώς και στις απαιτήσεις που ορίζει η σχετική νομοθεσία που αφορά την Επιχείρηση και τις δραστηριότητές της. Το Σύστημα Διαχείρισης Ποιότητας αναφέρεται στο σύνολο των δραστηριοτήτων της Εταιρίας οι οποίες είναι:\nΕμπορία Οδοντιατρικών Μηχανημάτων και Εξοπλισμού\nΕμπορία Αναλώσιμων για Οδοντιατρικά Μηχανήματα και Εξοπλισμό\nΠαροχή Service και Ανταλλακτικών για τα παραπάνω Μηχανήματα και Εξοπλισμό\nΗ Ικανοποίηση, των συμφωνηθέντων με τους Πελάτες, απαιτήσεων, αναφορικά με την παράδοση (συνθήκες, χρόνος), το είδος και την ποιότητα των παρεχόμενων Υπηρεσιών.\nΗ Συνεχής Βελτίωση των Διεργασιών Παροχής Υπηρεσίας, της συνολικής λειτουργίας του Συστήματος Ποιότητας και της λειτουργίας της Εταιρίας γενικότερα.\nΗ συστηματική παρακολούθηση της αποτελεσματικότητας του συστήματος, μέσα από τις ετήσιες Ανασκοπήσεις από την Διοίκηση, τις Εσωτερικές Επιθεωρήσεις κλπ.\nΟ σαφής προσδιορισμός των απαιτήσεων του Πελάτη.\nΗ τεκμηριωμένη και συνεχής παρακολούθηση και μέτρηση του βαθμού Ικανοποίησης των Πελατών.\nΗ εξασφάλιση των απαραίτητων Πόρων (ανθρώπινων, υλικών και οικονομικών), για την αποτελεσματική λειτουργία του Συστήματος Ποιότητας.\nΗ τεκμηριωμένη αναζήτηση αιτιών εμφάνισης προβλημάτων και αδυναμιών, ώστε να καθοριστούν και εφαρμοστούν οι απαραίτητες Διορθώσεις / Διορθωτικές Ενέργειες και Προτάσεις Βελτίωσης, με σκοπό την αποφυγή της επανεμφάνισής τους.\nΗ τακτική παρακολούθηση των Στόχων και των Δεικτών Ποιότητας, οι οποίοι ανασκοπούνται μία φορά ετησίως τουλάχιστον.\nΗ τεκμηριωμένη και τακτική / ετήσια ανασκόπηση του Context της Επιχείρησης.\nΗ τεκμηριωμένη και τακτική / ετήσια ανασκόπηση του Σκοπού και του Πεδίου του Συστήματος Διαχείρισης Ποιότητας της Επιχείρησης\nΗ συνολική εφαρμογή των Αρχών του Συστήματος Ποιότητας εξασφαλίζεται μέσα από την συνεχή ενημέρωση και επιμόρφωση του Προσωπικού σε όλα τα επίπεδα, με κύριο σκοπό την δημιουργία της σχετικής συνείδησης των σκοπών και της φιλοσοφίας του Συστήματος Διαχείρισης Ποιότητας.\nΗ Επιχείρηση εφαρμόζει μια Πολιτική σύμφωνα με την οποία διασφαλίζει και βελτιώνει το Περιβάλλον Εργασίας με στόχο να είναι Ασφαλές και Υγιεινό για τους εργαζόμενους και τους Συνεργάτες / Επισκέπτες των εγκαταστάσεων.\nΗ Επιχείρηση εφαρμόζει μια Πολιτική σύμφωνα με την οποία διασφαλίζει ότι το σύνολο των δραστηριοτήτων της δεν επηρεάζει αρνητικά το Περιβάλλον.\nΩς εργοδότης ίσων ευκαιριών, η Εταιρεία έχει δεσμευθεί να συμπεριφέρεται σε όλο το προσωπικό δίκαια και υπεύθυνα. Ο κανόνας περί πολιτικής ίσων ευκαιριών αποτελεί κύριο μέρος της γενικής εταιρικής στρατηγικής της επιχείρησης. Οι υπάλληλοι δεν πρέπει να δέχονται διακρίσεις, είτε άμεσα είτε έμμεσα, που αφορούν το χρώμα του δέρματος, την καταγωγή τους εθνική ή πολιτισμική, το φύλο, την οικογενειακή κατάσταση, των υποχρεώσεων σε τρίτους ή παιδιά, την ανικανότητα, τις σεξουαλικές προτιμήσεις, τα θρησκευτικά ή πολιτικά πιστεύω τους.\nΗ ΠΑΝΤΕΛΙΔΗΣ DENTAL εφαρμόζει μια πολιτική, η οποία απαγορεύει στους Εργαζόμενους της Εταιρίας (ή σε οποιονδήποτε ενεργεί για λογαριασμό της), να προσφέρει, να καταβάλλει, να ζητά, να δέχεται ή να λαμβάνει δωροδοκίες. Κατά τη συναλλαγή με εργαζομένους, πελάτες, προμηθευτές, αναδόχους, υπεργολάβους, ανταγωνιστές ή κρατικούς λειτουργούς ή άλλους υπαλλήλους, οι επιχειρηματικές δραστηριότητές μας ασκούνται με τη μέγιστη ηθική ακεραιότητα.\nΣύγκρουση Συμφερόντων: κατά την άσκηση των καθηκόντων τους στην Εταιρία, όλοι οι Εργαζόμενοι οφείλουν να θέτουν τα συμφέροντα της ΠΑΝΤΕΛΙΔΗΣ DENTAL υπεράνω των προσωπικών τους συμφερόντων.\nΗ Διοίκηση έχει αναθέσει στον Υπεύθυνο Διαχείρισης Ποιότητας, την Διαχείριση και την Εποπτεία της ομαλής λειτουργίας του Συστήματος Ποιότητας της Εταιρίας.


Βροχές, χιόνια και πτώση της θερμοκρασίας - Newpost.gr\nΤα 40αρια επέστρεψαν και έφεραν μαζί τους σκόνη του Newsroom Δημοσίευση 25 Οκτωβρίου 2014, 09:11 / Ανανεώθηκε 25 Οκτωβρίου 2014, 09:24 Βροχές, χιόνια και πτώση της θερμοκρασίας - Ποιες περιοχές θα πληγούν\nΟλονύχτια μάχη με τη λάσπη και αγωνία για τυχόν...\nΣαμαράς: Άμεση καταγραφή ζημιών και αποζημίωση πληγέντων\nΕικόνες καταστροφής από τις πλημμύρες - Τι αποφασίστηκε στη...\nΙσχυρές βροχές και καταιγίδες προβλέπει και για σήμερα Σάββατο η Εθνική Μετεωρολογική Υπηρεσία μετά τα έντονα καιρικά φαινόμενα που σημειώθηκαν χθες στην Αττική και άφησαν πίσω τους εικόνες βιβλικής καταστροφής.\nΤα φαινόμενα κατά τόπους θα είναι ισχυρά και θα πλήξουν κυρίως τις βόρειες και ανατολικές περιοχές της χώρας. Επίσης, χιόνια προβλέπεται να πέσουν στα βόρεια ορεινά ενώ οι άνεμοι θα πνέουν τοπικά 8 με 9 μποφόρ στο κεντρικό και βόρειο Αιγαίο.\nΗ θερμοκρασία θα σημειώσει σταδιακή πτώση ενώ τα έντονα καιρικά φαινόμενα αναμένεται να εξασθενήσουν από το βράδυ. Αύριο Κυριακή ο καιρός θα είναι άστατος με την θερμοκρασία να διατηρείται σε χαμηλά επίπεδα και βροχές να σημειώνονται κυρίως στα ανατολικά και νότια ενώ χιόνια θα πέσουν στα βόρεια ορεινά της χώρας. Αναλυτική πρόγνωση\nΑνεμοι: στα δυτικά βόρειοι βορειοδυτικοί 6 με 8 μποφόρ με βαθμιαία εξασθένηση. Στις υπόλοιπες περιοχές βορειοανατολικοί 7 με 9 μποφόρ.\nΘερμοκρασια: από 7 έως 13 βαθμούς κελσίου. Στη δυτική Μακεδονία 3 με 5 βαθμούς χαμηλότερη.\nΑνεμοι: βόρειοι βορειοδυτικοί 4 με 6 τοπικά στο Ιόνιο 7 μποφόρ που το βράδυ θα στραφούν σε ανατολικούς και θα εξασθενήσουν.\nΘερμοκρασια: από 9 έως 17 βαθμούς κελσίου. Στην Ηπειρο 3 με 5 βαθμούς χαμηλότερη.\nΑνεμοι: βόρειοι βορειοδυτικοί 6 με 8 και πρόσκαιρα στα ανατολικά τοπικά 9 μποφόρ.\nΘερμοκρασια: από 10 έως 17 βαθμούς κελσίου. Στα βόρεια 3 με 4 βαθμούς χαμηλότερη.\nΑνεμοι: δυτικοί νοτιοδυτικοί 5 με 7 οι οποίοι βαθμιαία θα γίνουν βόρειοι μέχρι 6 μποφόρ.\nΘερμοκρασια: από 16 έως 22 βαθμούς κελσίου.\nΑνεμοι: στα βόρεια ανατολικοί βορειοανατολικοί 7 με 8 και τοπικά 9 μποφόρ. Στα υπόλοιπα από νότιες διευθύνσεις 6 με 7 μποφόρ και βαθμιαία δυτικοί βορειοδυτικοί.\nΘερμοκρασια: από 15 έως 22 βαθμούς κελσίου. Στα βόρεια 3 με 5 βαθμούς χαμηλότερη.\nΚαιρός: άστατος κατά περιόδους νεφελώδης με τοπικές βροχές και σποραδικές καταιγίδες κυρίως στα βόρεια και ανατολικά.\nΑνεμοι: βορειοδυτικοί 4 με 5 και βαθμιαία βόρειοι 4 με 6 και τοπικά στα ανατολικά 7 μποφόρ.\nΘερμοκρασια: από 12 έως 17 βαθμούς κελσίου. Στα βόρεια και ανατολικά η μεγίστη θα είναι 2 με 3 βαθμούς χαμηλότερη.\nΚαιρός: νεφώσεις με βροχές και καταιγίδες τοπικά ισχυρές. Σταδιακή εξασθένηση των φαινομένων από το απόγευμα.\nΑνεμοι: βορειοδυτικοί 6 με 8 μποφόρ με βαθμιαία εξασθένηση.\nΘερμοκρασια: από 10 έως 13 βαθμούς κελσίου. Πρόγνωση για την Κυριακή 26-10-2014 Καιρός: στα δυτικά παροδικές νεφώσεις. Στην υπόλοιπη χωρά άστατος κατά περιόδους νεφελώδης με τοπικές βροχές κυρίως στα ανατολικά και νότια, οπού είναι πιθανό να σημειωθούν και μεμονωμένες καταιγίδες. Πρόσκαιρες χιονοπτώσεις στα βόρεια ορεινά.\nΑνεμοι: βόρειοι βορειοανατολικοί στα δυτικά 4 με 6, στα ανατολικά 5\nΜε 7 και στο Αιγαίο 8 τοπικά 9 μποφόρ με σταδιακή εξασθένηση από το απόγευμα.\nΘερμοκρασια: σε χαμηλά επίπεδα.


ΕΙΣΗΓΗΣΗ ΑΥΤΟΝΟΜΟΥ ΣΧΗΜΑΤΟΣ Σ.Κ.Σ. ΓΙΑ ΤΗΝ ΚΑΤΑΣΤΑΣΗ ΤΟΥ ΑΓΩΝΑ ΣΤΑ ΠΑΝΕΠΙΣΤΗΜΙΑ - PDF\nDownload "ΕΙΣΗΓΗΣΗ ΑΥΤΟΝΟΜΟΥ ΣΧΗΜΑΤΟΣ Σ.Κ.Σ. ΓΙΑ ΤΗΝ ΚΑΤΑΣΤΑΣΗ ΤΟΥ ΑΓΩΝΑ ΣΤΑ ΠΑΝΕΠΙΣΤΗΜΙΑ"\n1 ΕΙΣΗΓΗΣΗ ΑΥΤΟΝΟΜΟΥ ΣΧΗΜΑΤΟΣ Σ.Κ.Σ. ΓΙΑ ΤΗΝ ΚΑΤΑΣΤΑΣΗ ΤΟΥ ΑΓΩΝΑ ΣΤΑ ΠΑΝΕΠΙΣΤΗΜΙΑ\n3 Πώς βλέπουμε το πανεπιστήμιο εμείς Τελειώνοντας τη δευτεροβάθμια εκπαίδευση, επιλέγουμε μία σχολή για να συνεχίσουμε τις σπουδές μας. Η σχολή αυτή μπορεί να είναι είτε ΤΕΙ, είτε ΑΕΙ. Ό, τι και να είναι όμως, στον καπιταλιστικό τρόπο παραγωγής επιτελούν τον ίδιο σκοπό. Παράγουν εργάτες/τριες για τα αφεντικά. Αυτό από μόνο του καθιστά τα ιδρύματα για εμάς, έναν εχθρικό χώρο, στον οποίο συνεχίζουμε τον ταξικό αγώνα. Τα Πανεπιστήμια θεωρούνται από την κοινή γνώμη, ως οι χώροι ελεύθερης διακίνησης ιδεών, ως το μέρος που η γνώση γνωρίζει τη δόξα μαζί με την κουλτούρα και ως το μέρος που αναδεικνύει και ανταμοίβει όσους δουλεύουν σκληρά με υποσχέσεις καριέρας. Αν και τελευταία πολλές φορές τα Πανεπιστήμια αναφέρονται εργαλειακά, ως χώροι ανομίας (πχ. ΑΣΟΕΕ) ή παραβατικότητας (πχ ΑΠΘ, για ναρκωτικά). Παρόλη την εικόνα που έχει δημιουργηθεί, τίποτα από τα παραπάνω δεν είναι έτσι. Τα Πανεπιστήμια, μέχρι τώρα τουλάχιστον, πράγματι αποτέλεσαν χώρους πολιτικής ζύμωσης. Καταλήψεις, συνελεύσεις, συντονιστικά, απεργίες κοκ. Δε λειτουργεί όμως γενικά και αόριστα το Πανεπιστήμιο έτσι, παρά μόνο όταν σαμποτάρεται. Το Πανεπιστήμιο, έχει δομική θέση στη λειτουργία του κεφαλαίου και του κράτους, γι αυτό ουσιαστικά δεν υπάρχει ελεύθερη διακίνηση ιδεών, όπως ευαγγελίζονται διάφοροι καθηγητές, διανοούμενοι και ακροδεξιοί κυβερνητικοί παράγοντες. Στα ιδρύματα, κινούνται ελεύθερα μόνο τα συμφέροντα των αφεντικών. Οτιδήποτε άλλο, έτσι και αλλιώς, καταστέλλεται. Και δε χρειάζεται πάντα η αστυνομία για την καταστολή. Υπάρχουν πάντα πρόθυμα ΜΜΕ, πρόθυμοι αγανακτισμένοι φοιτητές, φανατικοί απεργοσπάστες και αντικαταληψίες, ρουφιάνοι και πρυτανικές αρχές. Από τις εργολαβίες ως τα ερευνητικά, από τις εκδηλώσεις μέχρι τα μεταπτυχιακά, η μόνη αλώβητη «ιδέα» που διακινείται ακόμη ελεύθερη στα πανεπιστήμια είναι το χρήμα, δηλαδή τα «θέλω» 1\n4 των αφεντικών και του κράτους σε συνεργασία με πρυτάνεις, προέδρους και μεγαλοκαθηγητές. Εδώ να ξεκαθαρίσουμε ότι είναι στο χέρι των κινημάτων, εάν υπάρχουν, να ανατρέπουν δύσκολες συνθήκες προς το συμφέρον τους. Δε θεωρούμε ότι στα Πανεπιστήμια υπάρχει ένα ιδιότυπο καθεστώς (πχ. φασιστικό, το οποίο απαγορεύει την διακίνηση ιδεών), αλλά θεωρούμε ότι το πανεπιστήμιο στο υπάρχον σύστημα δε μπορεί να μιλά για ελευθερίες, ειδικά από τη στιγμή που, όταν η θεωρία γίνεται πράξη, η προπαγάνδα μιλάει για «τραμπούκους φοιτητές», «κόκκινους φασίστες» κτλ. Πανεπιστήμια-Ναοί της γνώσης Τα πανεπιστήμια στην Ελλάδα αποτελούν την τριτοβάθμια εκπαίδευση. Χωρίζονται κατά βάση σε ΑΕΙ και ΤΕΙ. Εμείς που ανήκουμε στα ΤΕΙ, σε αυτή την ενότητα θα επικεντρωθούμε σε αυτά. Πρόκειται για Τεχνολογικά Εκπαιδευτικά Ιδρύματα, στα οποία 2\n5 έχει προστεθεί και ένα Α, το οποίο δηλώνει ότι είναι και ανώτατα. Τα ΤΕΙ, εξ αρχής είναι «υποδεέστερα» των ΑΕΙ. Σε αυτό το μέτωπο έχουν δοθεί πολλοί αγώνες. Απόπειρες εξίσωσης επαγγελματικών δικαιωμάτων με αντίστοιχα ΑΕΙ, πτυχία με «αξία» κτλ. Βέβαια, αυτή η τακτική «υποβάθμισης» των ΤΕΙ είναι ενδιαφέρουσα. Από τη μία, διαιρεί το φοιτητικό σώμα και από την άλλη, δηλώνει ξεκάθαρα ότι το κεφάλαιο χρειάζεται εργάτες «δύο ταχυτήτων». Και στις δύο περιπτώσεις όμως ΑΕΙ ή ΤΕΙ - μιλάμε για εργάτες. Ειδικά στις μέρες μας, που τα μεγάλα έργα τελείωσαν, οι πλαστοί διαχωρισμοί καταρρέουν μπροστά στα μάτια όλων. Για να γυρίσουμε στο θέμα μας όμως, έχουν ένα κοινό ακόμη, πέραν της παραγωγής εργατών. Είναι «Ναοί της Γνώσης». Έχουμε καλούς καθηγητές ή όχι, μαθαίνουμε καλά αυτά που πρέπει ή όχι, η γνώση αυτή είναι που μας μετατρέπει σε εμπόρευμα. Αυτομάτως, λοιπόν, μιας και μιλάμε με τους όρους γνώση, παιδεία κτλ, σε μία τέτοιου είδους γνώση στεκόμαστε εχθρικά. Μιλάμε για το χώρο παραγωγής εργατών, οι οποίοι θα είναι ευθυγραμμισμένοι με την αγορά και τις προσταγές των εταιρειών. Σε μία τέτοια μορφή γνώσης είμαστε μόνο αρνητικοί. Εκμεταλλευόμαστε, βέβαια, ό,τι μας δίνεται και στο τέλος θα προσπαθήσουμε να επιβιώσουμε κάνοντας αυτό, αλλά αναγνωρίζουμε τη θέση μας στον ταξικό χάρτη δίπλα στις καθαρίστριες, τους εργαζομένους στις εργολαβίες, τους αγωνιστές διοικητικούς και όχι μαζί με τα τσιράκια των αφεντικών, τους ξεφτίλες καριερίστες και τους μέντορές τους. Καθώς το κεφάλαιο αναδιαρθρώνεται θα ξαναδοθούν στο μέλλον οι ευκαιρίες να φανεί εκ νέου ότι υπήρχαν διαχωρισμοί, οι οποίοι θα έρθουν στην επιφάνεια, από τα χρόνια της κρίσης, με σκοπό τη διαίρεση του εργατικού δυναμικού. 3 Καριέρα πριν καν τελειώσω, και ΖΗΤΩ! ο εθελοντισμός. Είναι αδιανόητο για κάποιους να επικρίνουμε τους καριερίστες\n6 4 και τους λοιπούς «αντιδραστικούς». Παρόλα αυτά, για εμάς είναι αδιανόητο το πώς κάποιοι/ες επιλέγουν να τους εκμεταλλεύονται αφεντικά, εταιρείες αλλά και ΜΚΟ, και όχι μόνο να μην το αντιλαμβάνονται, αλλά να το επικροτούν και να το δικαιολογούν, είτε μέσω της προσωπικής ανέλιξης, είτε καμουφλάροντάς το κάτω από τη φιλανθρωπία (βλέποντάς την ως ευκαιρία να δημιουργήσουν πορτφόλιο ή βιογραφικό) και να καταλήγουν να κοιτούν περιφρονητικά όλους όσους κακούς και αναίσθητους καλλιτέχνες δε συμμετέχουν σε τέτοιου είδους φιέστες. Θεωρούμε πολύ προβληματικό, το να παίρνεις μέρος σε τέτοιου είδους καπιταλιστικές διεργασίες και μάλιστα οικιοθελώς, με όποιο κριτήριο και να το κάνεις. Από τη μία, είτε θέλεις να γίνεις «αφεντικό στη θέση του αφεντικού», είτε από την άλλη παίρνεις επιπλέον γνώσεις για να γίνεις «ο υπάλληλος του μήνα». Βέβαια, υπάρχουν και οι ευγενικές αυτές ψυχές που βοηθάνε τις ΜΚΟ να παράγουν έργο, με το προσωπικό όφελος πάνω απ όλα. Αυτές, είναι κάποιες από τις πολλές πτυχές του καπιταλιστικού Πανεπιστημίου ή ΤΕΙ, που καλούμαστε να απαντήσουμε, χωρίς να περιμένουμε την έτοιμη λύση ή τον κατάλληλο διαχειριστή της κρίσης. Δεν είμαστε οι άνθρωποι των έτοιμων λύσεων, αλλά είμαστε άτομα τα οποία συλλογικά σκέφτονται και ψάχνουν λύσεις. Οι μεταρρυθμιστικές αλλαγές θέτουν όρια και σηματοδοτούν την έναρξη της αντεπανάστασης. Βρισκόμαστε σε μια κατάσταση όξυνσης της καπιταλιστικής αναδιάρθρωσης. Και είναι ουσιαστικής σημασίας για το αγωνιζόμενο κομμάτι να εκμεταλλευτεί την αστάθεια που δημιουργεί η αναδιάρθρωση εις βάρος του ντόπιου και ξένου κεφαλαίου. Στην προσπάθεια αυτή είναι επιτακτική η ανάγκη να γίνει μια κριτική πάνω σε αυτό το κομμάτι των αγωνιζόμενων αλλά και\n7 μια συζήτηση για τις πρακτικές και τους τρόπους με τους οποίους μπορούμε να κινηθούμε στο μέλλον, ως άτομα που αντιλαμβανόμαστε την ταξική θέση και τον ρόλο μας. Κάνοντας μια γρήγορη ανασκόπηση των τελευταίων χρόνων, βλέπουμε αγώνες που όρθωσαν ανάστημα απέναντι στο περιεχόμενο του κράτους, δηλαδή τις διάφορες κυβερνήσεις και τους μηχανισμούς κατά πλειοψηφία και στο ίδιο κράτος σε μικρότερο βαθμό, σε μια μεταρρυθμιστική λογική, όπως «πτυχίο με άξια», διαγραφή νομοθετικών διατάξεων, αύξηση του μισθού κλπ. Έχοντας συμμετάσχει και εμείς κατά καιρούς σε αγώνες αυτής της λογικής βλέπουμε τις προοπτικές τους από τη μια πλευρά ως προς την μεγαλύτερη ευκολία συσπείρωσης κόσμου, την κατά συνήθεια μικρή διάρκειά τους, που σε σύνδεση με την μεγαλύτερη πιθανότητα υποχώρησης του κράτους ως προς τα αιτήματα επιφέρει στο κίνημα μια λογική εφησυχασμού. 5\n8 6 Αντιλαμβανόμαστε όμως και την ταυτόχρονη «αντεπανάσταση» που νοηματοδοτεί η μεταρρυθμιστική λογική που σε συνδυασμό με την ικανότητα του κεφαλαίου να αναδιαρθρώνεται και να αυτορρυθμίζεται μας οδηγεί σε μια «χρόνια στασιμότητα» (πχ η αύξηση μισθού αντισταθμίζεται από την αύξηση παραγωγικότητας που επιβάλουν τα αφεντικά). Αρχικά να εξηγήσουμε τη λογική που έγκειται στον όρο της αντεπανάστασης. Χρησιμοποιούμε αυτόν τον όρο, γιατί από την έναρξή τους οι αγώνες εμπεριέχουν τα στοιχεία που το κάθε υποκείμενο θέτει και χρονικά θα επιβραδύνουν τον κόσμο που συμμετέχει, μέχρι να τον καταστείλουν οριστικά. Κύριο στοιχείο η αιτηματική λογική. Κάθε αίτημα έχει προθεσμία με ημερομηνία λήξης, (π.χ μέχρι να μας αυξήσουν τους μισθούς, μέχρι να καταργηθεί το σχέδιο Αθηνά). Αφότου έχει ξεπερασθεί η ημερομηνία, ανεξάρτητα από την κινητικότητα που πιθανά να έχει υπάρξει στο δημιουργημένο κίνημα, αυτή θα καταρρεύσει μιας και η στοχοθεσία περιοριζόταν στο συγκεκριμένο αίτημα. Ταυτόχρονα έρχεται και η ίδια η συνδιαλλαγή με την πλευρά του κεφαλαίου, που συμπεριλαμβάνεται μέσα σε αυτού του είδους τους αγώνες. Αυτή η συνδιαλλαγή υποθάλπει το ρόλο των προλετάριων, αφού αναγνωρίζει ότι τα αφεντικά και το ίδιο το κράτος είναι απαραίτητα, για να επικυρώσουν την δίκαιη φύση του αγώνα. Μια συνδιαλλαγή, η οποία συνήθως εμπεριέχει τις υποχωρήσεις και από τις δυο πλευρές για το καλό της χώρας, της επιχείρησης ακόμα και της ακεραιότητας των συμμετεχόντων. Έχοντας αναλύσει σε ένα μικρο βαθμό τους προβληματισμούς των μεταρρυθμιστικών αγώνων, πρέπει να εισέλθουμε σε μια λογική οριστικής ρήξης με κάθε δομή/σύστημα που πρεσβεύει το υπάρχον. Χρησιμοποιώντας αρχικά τα θεωρητικά εργαλεία που έχουμε στην διάθεσή μας και στη συνέχεια, φέρνοντας παραδείγματα αγώνων που πραγματοποιήθηκαν θα προσπαθήσουμε να συμβάλουμε προς αυτήν την κατεύθυνση.\n9 Το πανεπιστήμιο ως εργοστάσιο και οι φάσεις παράγωγης και κυκλοφορίας του κεφαλαίου. Προτού ερευνήσουμε το πως δημιουργούμε μια ρήξη μέσα στο Πανεπιστήμιο πρέπει να δούμε αναλυτικότερα τη λειτουργιά του. Να εξηγήσουμε, δηλαδή, τον προσδιορισμό που του δίνουμε ως ένα εργοστάσιο παραγωγής εργατών. Για να το κάνουμε αυτό θα μελετήσουμε το κύκλωμα του κοινωνικού κεφαλαίου, στο οποίο ο καπιταλιστής μέσω του χρήματος (Χ), αγοράζει εμπόρευμα (Ε). Το εμπόρευμα είναι η εργατική δύναμη και τα μέσα παράγωγης, και μέσω της διαδικασίας της παραγωγής (Π) δημιουργεί ένα καινούργιο εμπόρευμα (Ε ), του οποίου η αξία είναι μεγαλύτερη του αρχικού εμπορεύματος. Στη συνέχεια πουλάει αυτό το εμπόρευμα στην αγορά για να βγάλει ένα μεγαλύτερο ποσό από την αρχική του επένδυση (σχήμα 1). Στην τριτοβάθμια εκπαίδευση βλέπουμε, ότι το κράτος, δηλαδή ο καπιταλιστής του κυκλώματος που προαναφέραμε, αγοράζει τα μέσα παράγωγης, (που στην συγκεκριμένη περίπτωση είναι οι καθηγητές, οι εγκαταστάσεις και οι υποδομές) και χωρίς χρήμα αποκτά τους φοιτητές, οι οποίοι κατέχουν την εργατική δύναμη. Εδώ έγκειται και Ε.Δ. Μ.Π. Ε.Δ. Μ.Π. Χ Χ Ε Ε Χ Χ Ε Ε 7 Χ: Χρήμα Ε.Δ.: Εργατική δύναμη Μ.Π.: Μέσα παραγωγής Ε.: Εμπόρευμα Ε : Εμπόρευμα > Εμπόρευμα Χ : Χρήμα > Χρήμα Σχήμα 1 Χ: Χρήμα Ε.Δ.: Εργατική δύναμη, δηλαδή οι φοιτητές Μ.Π.: Μέσα παραγωγής, καθηγητές και υποδομές Ε.: Εμπόρευμα Ε : Εμπόρευμα > Εμπόρευμα Χ : Χρήμα > Χρήμα Σχήμα 2\n10 μια πρώτη ιδιαιτερότητα, αφού ο φοιτητής ουσιαστικά είναι το εμπόρευμα, αλλά ταυτόχρονα και ο εργάτης, που στην διαδικασία παράγωγης αναπαράγει και την ίδια στιγμή βελτιώνει την εργατική του δύναμη. Ως αποτέλεσμα, έχουμε την παραγωγή ενός νέου εργάτη-εμπόρευμα (σχήμα 2), ο οποίος θα βγει στην αγορά. Και ενώ ο εργάτης -εμπόρευμα δεν «αγοράζεται» από κάποιον ώστε να υπάρχει θεωρητικά κέρδος από το κράτος 1, βλέπουμε να προκύπτει μια δεύτερη ιδιαιτερότητα, αφού το κράτος ως δημιούργημα του κεφαλαίου προωθεί πλέον στην αγορά το εργατικό δυναμικό, το οποίο μπορεί να χρησιμοποιήσει το κεφάλαιο για να βγάλει χρήμα. Δημιουργία κρίσης και εκμετάλλευση για οριστική ρήξη. 8 Διαβάζουμε ότι η αναπαραγωγή του κεφαλαίου είναι το σύνολο των περιστροφών των ατομικών κεφαλαίων μέσω του κυκλώματος και ταυτόχρονα η διατήρηση της ενότητας περιστροφής αυτών των φάσεων. Οπότε και αντίστροφα η κρίση αναπαραγωγής είναι το σπάσιμο αυτής της ενότητας σε κάποιο σημείο, ώστε το χρήμα που έχει βάλει σε αρχική φάση ο επενδυτής να μην επιφέρει περισσότερο χρήμα, δηλαδή κέρδος. Επισημάναμε σε ένα σημείο την ιδιαιτερότητα του Πανεπιστημίου ως προς την απόκτηση εμπορεύματος χωρίς χρήμα (φοιτητές), και εδώ ενυπάρχει η πρώτη δυνατότητα κρίσης μέσω της απαίτησης των φοιτητών για μισθό. Βέβαια ένας αγώνας βασιζόμενος σε αυτή τη λογική θα έτεινε περισσότερο σε μια μεταρρυθμιστική λογική, εκτός και αν οι απαιτήσεις από πλευράς φοιτητών ήταν τόσο υψηλές ώστε να μη συνέφερε το κράτος η περαιτέρω ανάπτυξή τους. Την ίδια στιγμή και πάνω σε αυτήν τη φάση και η ίδια η άρνηση των φοιτητών για εισαγωγή στο Πα- 1. Μιλάμε για κέρδος πάνω στον τομέα που συμπεριελαμβάνει την αναπαραγωγή της εργατικής δύναμης από την πλευρά του εργάτη,εφόσον μέσα στο Πανεπιστήμιο μπαίνουν επιχειρήσεις (π.χ σίτισης), από τις οποίες το κράτος βγάζει κέρδος.\n11 νεπιστήμιο θα διαμόρφωνε μια μορφή κρίσης. Αναλύοντας τη φάση παραγωγής το κάθε σαμποτάζ στη παραγωγή, είτε μέσω καταλήψεων είτε μέσω καταστροφής των μέσων παράγωγης, θα δημιουργούσε επίσης την επιθυμητή κρίση. Αναμφίβολα, όμως, η κάθε κρίση μπορεί να ξεπεραστεί από την πλευρά του κεφαλαίου, εφόσον δε μετατραπεί σε οριστική τομή. Και αυτό θα γίνει μόνο αφότου μαζί με το κομμάτι κίνησης του κεφαλαίου καταφέρουμε και διαταράξουμε και τις σχέσεις, οι οποίες συντηρούν αυτό το οικοδόμημα. Δηλαδή σχέσεις που έχουν υπαχθεί στο κεφάλαιο, σχέσεις μεταξύ ανθρώπων, σχέσεις των ανθρώπων με τη φύση, με το χρόνο. Είναι η κατάργηση των καπιταλιστικών σχέσεων αυτή που θα επιφέρει έμμεσα την κατάργηση των διαχωρισμών. Πανό στον διάδρομο του ΤΕΙ Αθήνας ενάντια στον οργανισμό Γιατι δεν υπαρχουν αντιστασεις; Σαμποταζ απο παραταξεις, διοικητικους. Κλιμα στο φοιτητικο σωμα. 9 Συνεχίζοντας τις προσπάθειες να αντισταθούμε σε κάθε αναδιάρθρωση του Πανεπιστημίου βρίσκουμε μπροστά μας την «εξεγερτική νεολαία», αυτή που το αίμα της βράζει. Το φοιτηταριάτο που δεν το νοιάζει τίποτα. Τόσο ενήλικοι όσο ταυτόχρονα και ανήλικοι δεν έχουν έτσι ευθύνες. Τόσο ενήλικοι ώστε να δου-\n12 10 λεύουν, τόσο ανήλικοι ώστε να δέχονται τους χειρότερους μισθούς χωρίς να τους πειράζει, αφού «η δουλειά χρειάζεται για το χαρτζηλίκι (ή για την πείρα)». Αυτή τη στιγμή και δεδομένων των συνθηκών, είτε αντιμετωπίζοντας ταξικά το φοιτητή σύμφωνα με την οικογένειά του, είτε κρίνοντας από τον ίδιο, κανένας σχεδόν δεν έχει τη δικαιολογία ότι μένει απαθής, επειδή τα έχει όλα και οι υπόλοιποι ας παν να πνιγούν, που δεν τα κατάφεραν. Ο λόγος της αδιαφορίας και της απάθειάς του έγκειται σε άλλους παράγοντες. Πρώτον, στο γεγονός ότι δεν αισθάνεται να τον αγγίζουν τα προβλήματα που έρχονται, δεύτερον ότι αν αισθανθεί ότι τον αγγίζουν πρέπει να προλάβει ατομικά να τη σκαπουλάρει και τρίτον και σημαντικότερο, δεν πιστεύει στη συλλογική διεκδίκηση και στους αγώνες. Η λογική της ανάθεσης είναι αυτή και είναι η μόνη μαζί με την κριτική σε αυτούς που ανατέθηκε η επίλυση των προβλημάτων. Στα Πανεπιστήμια και στα ΤΕΙ η ΠΑΣΠ-ΔΑΠ κυριαρχούν και παίζουν ακριβώς αυτό το ρόλο. Κάποιος πάντα εκεί για σένα (πχ. σημειώσεις). Υπάρχει άλλη μία παράταξη, όμως, που παίζει αυτόν το βρώμικο ρόλο και δεν είναι άλλη από το Μέτωπο Αγώνα Σπουδαστών. Η οποιαδήποτε κριτική στο ΜΑΣ δε γίνεται για να αφήσουμε τις παρατάξεις ΠΑΣΠ-ΔΑΠ στο απυρόβλητο. Εστιάζουμε στο ΜΑΣ, καθώς δηλώνει μέτωπο αγώνα και ηγεμονεύεται από το ΚΚΕ. Στο ΤΕΙ Αθήνας στη ΣΚΣ και γενικά σε κάθε σχολή που δεν υπάρχει παρουσία ΠΑΣΠ-ΔΑΠ, το ΜΑΣ αντικαθιστά τις δύο προαναφερθήσες παρατάξεις ή εκείνους τους ανεξάρτητους αντικαταληψίες που κατεβαίνουν στις Γενικές Συνελεύσεις και προσφεύγουν μόνοι τους με πλαίσια για να πολεμήσουν τις καταλήψεις. Στις Γενικές Συνελεύσεις της ΣΚΣ, αυτοί που υποστηρίζουν ΜΑΣ, εκτός από τους υποστηρικτές του πολιτικά, είναι το κομμάτι των φοιτητών, που ναι μεν θέλει ανοιχτή σχολή και θεωρεί όμως ότι πρέπει να αγωνίζεται με κάποιο τρόπο, αλλά είναι και το κομμάτι εκείνων όσων ονειρεύονται την καριέρα και επιθυμούν τη διατήρηση της κανονικότητας στα μαθήματά τους\n13 και στη ζωή τους γενικά. Το ΜΑΣ χρησιμοποιώντας πελατειακές σχέσεις θα αγκαλιάσει το φοιτητή-καριερίστα και θα του υποσχεθεί πως με ανοιχτή σχολή, (για να μπορεί να πάρει και την αγνή γνώση, που ουδεμία σχέση έχει φυσικά με τη στείρα γνώση που προσφέρει στο λαό η «πλουτοκρατία», για να τον εκπαιδεύσει σύμφωνα με τις συνθήκες της αγοράς του κεφαλαίου), θα προχωρήσει σε παραστάσεις διαμαρτηρίας σε Προέδρους και διευθυντές, χαρίζοντας στο φοιτητή την ξεγνοιασιά, ότι όλα θα ταχτοποιηθούν με ανάθεση και θεσμικές διαδικασίες. Έχουμε λοιπόν να κάνουμε με κανονικό σαμποτάρισμα των αγώνων που θα μπορούσαν να ξεσπάσουν σε κάθε σχολή. Αλλά τίποτα από αυτά δεν είναι καινούριο και δε μας εκπλήσει.. Χρόνια τώρα το ΜΑΣ και γενικά το ΚΚΕ παίζει πυροσβεστικό ρόλο στους αγώνες που δίνονται. Από την άλλη έχουμε την ΕΑΑΚ. Πρόκειται για μια παράταξη, που έχει σταθερές πολιτικές θέσεις, τις οποίες όμως μπορεί να μεταβάλλει εργαλιακά, για να έχει την αποδοχή. Λειτουργώντας με πρακτικές «χαμαιλεοντισμού» προσκολάται σε αγώνες που βρίσκονται σε εξέλιξη ή δημιουργεί αγώνες για ζητήματα που αφορούν τον περισσότερο κόσμο (πχ. για να απαιτήσει πτυχία με αξία), πάντα με την επιδίωξη της καταγραφής της, φυσικά. Μια παράταξη η οποία πάντα θα προσφεύγει στις γενικές συνελεύσεις, αντιμετωπίζοντάς τες ως το μοναδικό όργανο, αφού εκεί θα έχει λόγο όλος ο φοιτητικός σύλλογος. Τις χρησιμοποιεί για να κατεβάζει προκάτ πλαίσια, καθώς αλλιώς δε γίνεται να βγάλει δράσεις. Το πρωτόκολο να ακολουθείται κι ο κόσμος ας καίγεται. Στους αγώνες που συμμετέχουν έχουν την απαίτηση να τους αντιμετωπίζουν ως ισότιμη και κινητήρια δύναμη. Διαφημίζουν πως αποτελούν μια παράταξη βάσης φτιαγμένη από τα κάτω, ενώ ταυτόχρονα είναι πρωτοπορεία στις εκλογές και είναι έτοιμοι να ξεπουλήσουν κάθε αγώνα, στον οποίο θα έχουν προσκολήσει, εστιάζοντας στους προεκλογικούς «αγώνες» για χάρη της 11\n14 ψηφοθηρίας. Ακόμη, χαρακτηρίζονται από «αφέλεια» σε στοιχειώδη πράγματα (πχ. Η παραμικρή προστασία που μπορείς να έχεις στο δρόμο). Αλλά και αυτό ακόμα δεν είναι τυχαίο. Πρόκειται ίσως για μια πολιτική συστηματικής θυματοποίησης για την επίτευξη της «μιντιακής νίκης». Όσον αφορά τους διοικητικούς εργαζόμενους του ΤΕΙ Αθήνας, δε δείχνουν καθόλου να έχουν διάθεση να κινητοποιηθούν μαζικά, εκτός από ελάχιστες εξαιρέσεις. Παρόλο που αποτέλεσαν την πρώτη φουρνιά διοικητικών που τέθηκαν σε διαθεσιμότητα, απολύθηκαν και μετατέθηκαν 21 άτομα το καλοκαίρι του 2013, στη μεγάλη απεργία των διοικητικών εργαζομένων το φθινόπωρο του ίδιου έτους απήργησαν και στήριξαν ελάχιστοι. Επανειλλειμένες προσπάθειες έγιναν ξανά και ξανά από διάφορα φοιτητικά σχήματα, αλλά όπως και η υπόλοιπη κοινωνία, έτσι και εκείνοι δεν πιστεύουν στις συλλογικές αντιστάσεις. Πως να αρρωστήσετε με τον ταξικό ανταγωνισμό...! 12 Είναι σημαντικό για μία πολιτική ομάδα, να κάνει αυτοκριτική. Η αυτοκριτική αυτή βέβαια, καθώς εδώ παρατίθεται δημόσια, δεν μπορεί να υπερβαίνει τα όρια. Για αυτό, στο κομμάτι αυτό δεν αναφέρεται αυτούσια η αυτοκριτική της ομάδας. Η συλλογικότητά μας, απαρτίζεται από άτομα. Κάθε άτομο «κουβαλάει» τις αντιφάσεις του, τις εμπειρίες αγώνα ή και την έλλειψη του αγώνα, τις θεωρητικές του βάσεις κτλ. Κάθε ομάδα ανθρώπων λοιπόν, οφείλει να ζυμώνεται, έτσι ώστε να αναβαθμίζει λόγο και δράση. Πάντα όμως, θα προκύπτουν προβληματικές δυναμικού χαρακτήρα, καθώς πέρα από μεταξύ μας, αλληλεπιδρούμε και με το σώμα των φοιτητών και των εργαζομένων. Σε κάποια ζητήματα, υπάρχουν κάποιοι τρόποι δράσης οι οποίοι είναι γνωστοί. Πολλές φορές φέρνουν και τα επιθυμητά αποτελέσματα, όπως πχ. μία Γενική Συνέλευση, μία συνέλευση\n15 κόστους φοίτησης, διάφορες δράσεις αντιπληροφόρησης κτλ. Υπάρχουν όμως φορές, που τα γνωστά κινηματικά μέσα, που καλώς χρησιμοποιούμε, είναι σε ύφεση και δεν αποδίδουν. Η ομάδα, εκείνες τις στιγμές, είδαμε ότι «κόλλησε» πρακτικά και δεν μπόρεσε να βρει τρόπους να συνεχίσει. Ενώ δηλαδή, δημιούργησε συνθήκες αγώνα ή συνθήκες για ένα ευρύτερο άνοιγμα στον μικρόκοσμο του ΤΕΙ, δεν εκμεταλλεύτηκε επαρκώς τις ευκαιρίες αυτές. Επίσης, φανήκαμε ανεπαρκείς στο ζήτημα της αντιπληροφόρησης, σε μία μικρή σχολή. Έτσι, ο κόσμος της σχολής, δεν έμαθε εγκαίρως τι εμείς λέμε και τι προτείνουμε, αλλά το άκουσε σε ένα αμφιθέατρο, παράλληλα με πλαίσια-κονσέρβες (με λάθος ημερομηνίες, με ψεύδη αγωνιστικότητας κτλ), και εν μέσω λασπολογίας και ανακριβειών για αυτά που εμείς προτάσσουμε, από παρατάξεις καθαρά αντιαγωνιστικές.ένα άλλο ζήτημα που τίθεται, είναι το νόμιμο-παράνομο και η κοινωνική αποδοχή τέτοιων δράσεων. Δηλαδή κατά πόσο, αναβαθμισμένες πρακτικά δράσεις, θα λάβουν την κοινωνική αποδοχή ή αν έχει νόημα η συζήτηση αν θα λάβουν την αποδοχή. Το παραπάνω πρόβλημα είναι ένα ζήτημα το οποίο έρχεται πάντα να «φρενάρει» τέτοιου είδους διαδικασίες. Με τις παραπάνω προβληματικές, οι οποίες συναντιούνται όλο και συχνότερα στον κινηματικό κόσμο καταλήγουμε στο ότι χάνουμε κατά διαστήματα την παρουσία μας στο ΤΕΙ. Ναι μεν, οι κλασικές λύσεις είναι χρήσιμες, κατά περιόδους μαζικές κτλ, αλλά αν οι λύσεις δεν αποδίδουν, το πρόβλημα παραμένει και μεγαλώνει. Είναι καθήκον του ανταγωνιστικού κινήματος, να μένει πάντα ανταγωνιστικό (ακόμα και αν αριθμητικά είναι μικρό), και με (πρακτικές) λύσεις έξω από τις συνηθισμένες. Θεωρούμε πως κάθε συλλογικότητα που αντιλαμβάνεται πως βρίσκεται σε αυτό το σημείο, δεν πρέπει να απογοητεύται ή να επαναπαύεται, περιμένοντας να έρθει μια πιο έκρυθμη κατάσταση για να τη διαχειρηστεί. Πρέπει να μπαίνουν εναλλακτικές προς διερεύνηση, κατί που δεν εγγυόμαστε ότι εξασφαλίζει και 13\n16 14 την αποφυγή πολιτικών αντιφάσεων και εκπτώσεων. Αυτήν τη στιγμή διανύουμε στο ΤΕΙ Αθήνας μια περίοδο απόλυτης σχεδόν αγωνιστικής αδράνειας. Είμαστε μάρτυρες μιας περιόδου, που η φοιτητική κοινότητα δε νιώθει την ανάγκη να συλλογικοποιηθεί και να αντισταθεί στις μεταρυθμίσεις που δέχεται η εκπαίδευση, παρόλο που βρισκόμαστε στην Ελλάδα της κρίσης του 2015 και ενώ έχουν προηγηθεί αν όχι επιτυχημένα, τουλάχιστον πιο αξιοπρεπή φοιτητικά κινήματα το και το Κάθε κίνηση ή δράση που κάνουμε είτε εμείς είτε άλλα φοιτητικά σχήματα καταλήγει σε απόλυτη αποτυχία και χωρίς καμιά φοιτητική μερίδα να ξεσηκώνεται. Έτσι, βρισκόμαστε σε μια φάση που πρέπει να σκεφτούμε τι φταιει και πως συνεχίζουμε, μη ξέροντας, βέβαια, με ποια μέσα και με ποιο τρόπο να ευαισθητοποιήσουμε και να επικοινωνήσουμε με τους υπόλοιπους φοιτητές. Κάναμε, λοιπόν, έναν κύκλο συζητήσεων, προσπαθώντας να κατανοήσουμε τι φέρνει μια κοινωνική ομάδα σε κατάσταση συλλογικής αντίστασης και εξέγερσης. Φέρνοντας στο τραπέζι το παράδειγμα των φοιτητών στην Αμερική που αγωνίστηκαν να σταματήσει ο πόλεμος στο Βιετνάμ και ξεχύθηκαν στους δρόμους της χώρας, παρατηρήσαμε πως ο κόσμος αυτός συσπειρώθηκε και αγωνίστηκε γύρω από μία κοινή και δυνατή θεματική. Κατορθώθηκε, λοιπόν, να δημιουργηθεί ένα μαζικό κίνημα. Το πρόβλημά του; Δεν ήταν αρκετά συνειδητοποιημένο, πως ο πόλεμος στο Βιετνάμ ήταν ένα κομμάτι του γενικότερου ιμπεριαλιστικού σχεδίου εξάπλωσης της Αμερικής στο βωμό του κέρδους. Μόλις έληξε ο πόλεμος, έληξε και ο αγώνας, αφού ποτέ δε μπήκαν προοπτικές για τη συνέχισή του. Παρόλα αυτά απεδείχθει όχι μόνο τότε, αλλά και σε πολλά μεγάλα ή μικρά κινήματα που έχουν υπάρξει πως ένα δυναμικό μονοθεματικό αίτημα είναι ικανό να κινητοποιήσει τον κόσμο. Αναζητώντας μια τέτοια αντίστοιχη θεματική, όσον αφορά τα φοιτητικά ζητήματα του 2015 στην Ελλάδα, ενδιαφέρον ήταν\n17 το γεγονός πως προβλήματα που σε εμάς φαίνονται τρανταχτά και σημαντικά, στην πλειονότητα των φοιτητών φαντάζουν άλλα προσωρινά, άλλα να βρίσκονται στο μακρυνό μέλλον και άλλα να πλήτουν μια τόσο μικρή μερίδα, που οι υπόλοιποι να μην ενδιαφέρονται (οργανισμός, ν+1, διαγραφές). Άλλου είδους θέματα εντοπίζουμε κυρίως να προβληματίζουν, τα οποία μπορεί να μην είναι τόσο σοβαρά, επηρεάζουν όμως ήδη τους πάντες και είναι καθημερινά (πχ. αναλώσιμα υλικά). Μπαίνει λοιπόν στο τραπέζι η προσπάθεια δημιουργίας ενός αγώνα σύμφωνα με τις ανάγκες των φοιτητών, που εκείνοι βάζουν σε προτεραιότητα. Ανεξάρτητα από τη θεματική συζητήσαμε και τους τρόπους με τους οποίους μπορούμε να προσεγγίσουμε κόσμο μαζικά στον αγώνα. Χωρίς να αποκλείουμε κανένα τύπο δράσης κινηθήκαμε περισσότερο σε μια κουβέντα γύρω από κοινωνικού τύπου δράσεις, ακόμη και αν πρόκειται για επιχειρησιακού τύπου, τις οποίες η φοιτητική κοινότητα μπορεί να τις δεχτεί, όπως είναι 15 Φωτογραφία από διαδήλωση του Weather underground, της οργάνωσης στην Αμερική που αναφέρθηκε παραπάνω\n18 16 οι καταλήψεις υποδομών του ιδρύματος, με τις οποίες διεκδικούμε και παίρνουμε αυτά που μας ανήκουν. Αν επιλέγαμε μια τέτοια δράση θα έπρεπε να προσέξουμε α μην αποτελέσει μια εναλλακτική λύση στο υπάρχον πρόβλημα και αντί να αποτελεί ένα μέσο πάλης για την καταπολέμησή του, να συνυπάρχει με το πρόβλημα και να του επιτρέπει να διογκώνεται. Σταθήκαμε αρκετά πάνω στη θεωρία, ότι ένας αγώνας ικανός να επιφέρει πρακτικό αντίκρισμα, θα δώσει έναυσμα στον κόσμο να πιστέψει στη συλλογική διεκδίκηση. Πως, δηλαδή, δε χρειάζεται να περιμένουμε την κοινότητα, αλλά μπορούμε να ξεκινήσουμε κάποιον αγώνα και επιφέροντας κάποιο πρακτικό αντίκρισμα, να δώσουμε στον κόσμο να καταλάβει, πως υπάρχει νόημα στον αγώνα και στη διεκδίκηση και να τον καλέσουμε να στηρίξει. Αυτό που μας ενδιαφέρει εδώ δεν είναι το αντίκρισμα αυτό καθ αυτό, αλλά οι σχέσεις που θα προκύψουν εξαιτίας του και οι λογικές αγώνα που θα αναπτυχθούν. Αντιλαμβανόμενοι τον κίνδυνο να γίνουμε οι ρομπέν των δασών, θα πρέπει να είμαστε πολύ προσεχτικοί και αυστηροί με μια τέτοιου είδους δράση. Εξετάσαμε τη φοιτητική κοινότητα για το πώς αντιμετωπίζει τον κόσμο του αγώνα και τις πολιτικές ομάδες, με τρόπο που να τους αποτρέπει από το να συμμετέχουν σ αυτές. Συμπεράσματα; Ίσως να μην έχουν σε υπόληψη τη συλλογικότητα, θεωρούν ότι δεν υπάρχει νόημα, φοβούνται να έχουν μια πολιτική ταμπέλα, αναρωτιούνται αν θα συνεχίσουν να έχουν αποδοχή από τον περίγυρό τους (που δεν ανήκει στο αγωνιστικό κοινό), φοβούνται για το που θα μπλέξουν(λόγω άγνοιας και απειρίας). Επειδή όμως η κοινότητα παρασύρει μεν την πολιτική ομάδα, αλλά και η πολιτκή ομάδα παρασύρει την κοινότητα σημαντική είναι και η παρουσία που μια ομάδα έχει και τα μέσα τα οποία χρησιμοποιεί για να επικοινωνεί με τον κόσμο στον οποίο απευθύνεται. Χωρίς να στοχεύουμε στην εγκατάλειψη αυτών των εργαλείων, καθώς τα θεωρούμε ακόμη αποτελεσματικά, ως ένα\n19 βαθμό, κάνοντας μια δουλειά μυρμιγκιού που κάθε συλλογικότητα πρέπει να κάνει, κατανοούμε πως οι φοιτητές έχουν πάρει άπειρα κείμενα, έχουν δει χιλιάδες αφίσες, τρικάκια και αυτοκόλητα και έχουν «υποστεί» δεκάδες «ενοχλητικές» μικροφωνικές με περίεργη μουσική και είναι εύλογο το ερώτημα που μπαίνει: πόσοι διαβάζουν, τι καταλαβαίνουν, αν η γλώσσα είναι ξύλινη για κοίνους ή και αν τους φαίνονται όλα ίδια και γραφικά. Μια ομάδα, λοιπόν, για εμάς, που θέλει να έχει παρουσία, να αναπτύξει συνειδήσεις και να οργανώσει κόσμο στον αγώνα είναι ανάγκη τα άτομά της να αναπτύξουν σχέσεις εμπιστοσύνης με τον μη κινηματικό περίγυρό τους. Είναι ανάγκη η ομάδα να έχει παρουσία καθημερινά, παρεμβαίνοντας σε διάφορα ζητήματα (χωρίς όμως να αφήνει περιθώρια για λογικές ανάθεσης). Να κάνει εξωστρεφείς δράσεις, που μπορούν να προσελκύουν κόσμο και έτσι η ομάδα να πλαισιώνει κάποιο άτομο και όχι το αντίθετο. Είναι ανάγκη να ανοίξει κοινωνικοπολιτικά ζητήματα κάνοντας εκδηλώσεις-δράσεις με θεματολογίες, οι οποίες θα είναι λίγο πιο προσιτές στο κοινό που θέλει να απευθυνθεί, αφήνοντας πίσω κάθε τακτική παραδοσιακού τύπου. Όσον αφορά τις παραπάνω κουβέντες έπρεπε να προσέξουμε τον κίνδυνο να στρέψουμε την οπτική μας σε μια γενική θεωρητικοποίηση του αγώνα, αγνοώντας τις πρακτικές και τα προβλήματα που αντιμετωπίζουμε καθημερινά. Η ερώτηση στην οποία οφείλουμε να απαντήσουμε πρώτ απ όλα, δεν είναι αυτή της προβληματικής ως προς τις δράσεις που οργανώνουμε, αλλά στο γιατί η κάθε δράση εκτελείτε από μία μειοψηφία ακόμη και μέσα στο σχήμα. Είναι η έλλειψη κόσμου ενδοσχηματικά αυτή που στην πραγματικότητα μας αποκρύπτει τις αληθινές προοπτικές αλλά και το όριο των επιλογών μας. Το ζήτημα που τίθεται είναι πρώτα από όλα ζήτημα δέσμευσης. Με τη συζήτηση που έγινε καταλήξαμε στο συμπέρασμα, ότι δεν ασχολούνται όλα τα άτομα το ίδιο με την ομάδα. Με το παραπάνω πρόβλημα, λοιπόν, δηλαδή της δέσμευσης 17\n20 18 και της αυτο-πειθαρχίας, πρέπει η ομάδα να ασχοληθεί και να το λύσει. Με τον όρο δέσμευση, στον πολιτικό χώρο που ανήκουμε, εννοούμε τις ελάχιστες πολιτικές συμφωνίες μεταξύ μας, όπως σε έννοιες αλληλεγγύη, ισότητα, οριζόντιες δομές. Είναι κάποια από τα μίνιμουμ ζητήματα, τα οποία δημιουργούν συνείδηση συντροφικότητας. Εξ αρχής είναι απαραίτητο να θέσουμε μερικούς βασικούς πυλώνες στους οποίους θα πρέπει να στηριχτεί η συνέλευση (για να συνεχίσει). Συνειδοποίηση εκ μέρους του κάθε ατόμου που συμμετέχει αναφορικά με τις απαιτήσεις ενός πολιτικού εγχειρήματος. Αναλυτικότερα, η συνέλευση ως ένας «οργανσιμός» μέσα στην κοινωνία οφείλει να έχει μία εναλλακτική πρόταση που θα συγκρούεται με το κατεστημένο που αμφισβητεί. Και αυτό μπορεί να γίνει μόνο αν ο «οργανισμός» εξελίσεται και προσαρμόζεται συνεχώς παράλληλα με το σύστημα που έχει να αντιμετωπίσει. Σε αυτό το πλαίσιο, το κάθε «κύτταρο» του «οργανισμού» οφείλει να ακολουθεί την διαδικασία της εξέλιξης ατομικά, προσπαθώντας όμως να συμβαδίζει και με το συλλογικό. Και την ίδια στιγμή, για να μπορεί να διατηρηθεί η υγεία του «οργανισμού», οφείλουν τα «κύτταρα» να συντηρούν σχέσεις ισότητας και αλληλοβοήθειας. Τα παραπάνω αποτελούν και μία αυτοκριτική. Δυστυχώς, υπάρχουν στιγμές που ο αγώνας για διάφορους λόγους, μένει «πιο πίσω» μέσα στην καθημερινότητα. Έτσι, η επίλυση του παραπάνω ζητήματος είναι απαραίτητη για το ανατρεπτικό κίνημα γενικότερα. Το άλλο ζήτημα το οποίο συζητήθηκε ήταν σε τι τύπου αγώνα συμμετέχουμε και με ποιον τρόπο. Αυτό το θέμα είναι ένα «άλυτο θέμα», από την άποψη, ότι τέτοια ζητήματα λύνονται μέσα στους αγώνες. Για εμάς υπάρχουν αγώνες αιτηματικοί. Χωρίζο-\n21 νται σε μονοθεματικούς και μη. Υπάρχουν παρόλα αυτά και οι μη αιτηματικοί, που χωρίζονται στους αγώνες με αφορμή ή χωρίς. Κάποια παραδείγματα: Αιτηματικοί, μονοθεματικοί: Σχέδιο «Αθηνά» Αιτηματικοί, μη μονοθεματικοί: Αγώνας απεργών πείνας για κατάργηση «αντιτρομοκρατικών» νόμων, κουκουλονόμου, απελευθέρωση συγγενών ΣΠΦ, απελευθέρωση Σ. Ξηρού κτλ. Μη αιτηματικοί, με αφορμή: Εξέγερση 2008, με αφορμή τη δολοφονία του Α. Γρηγορόπουλου. Μη αιτηματικοί, χωρίς αφορμή: το κάψιμο εργοστασίου από εργάτες στην Ινδία και οποιαδήποτε άλλη εξεγερτικη κατάσταση, η οποία έχει ως αφορμή όλα όσα βιώνει η εργατική τάξη στην καθημερινότητά της. Είναι γεγονός, ότι οι αγώνες στις δύο πρώτες κατηγορίες είναι τουλάχιστον αφομοιώσιμοι. Από μία θεωρητική σκοπιά μπορούν να θεωρηθούν και αντεπαναστατικοί. Παρόλα αυτά οικοδομούνε και αυτοί οι αγώνες, νέους κοινωνικούς συσχετισμούς και δεσμούς. Ειδικότερα, όσον αφορά τους αιτηματικούς μονοθεματικούς αγώνες έιναι ίσως οι πιο προβληματικοί αγώνες. Και αυτό γιατί, θέτουνε ένα μόνο θέμα, νομοσχέδιο ή άλλο ζήτημα (ακόμα και το πολυδιάστατο κόστος φοίτησης), ως το μόνο πρόβλημα. Τέλος, όσον αφορά τις δύο τελευταίες κατηγορίες αγώνων, ουσιαστικά μιλούν από μόνες τους. Πρόκειται για αγώνες, εξεγέρσεις, μαχητικές εκφάνσεις που δεν καθορίζονται. Ειδικά στις περιπτώσεις αυτές όμως, που η ενεργητικότητα είναι τόσο έντονη, πρέπει να θέτουμε χαρακτηριστικά πολιτικοποίησης και να έχουμε συνείδηση των πράξεων μας. Σε αυτό το σημείο αναγκαία είναι η επισήμανση μιας αντίφασης που δημιουργείται ανάμεσα στους «αντεπαναστατικούς» μονοθεματικούς και αιτηματικούς αγώνες και στη συμμετοχή 19\n22 μας σε αυτούς*. Παρ όλα τα αρνητικά χαρακτηριστικά ενός τέτοιου αγώνα οι συνθήκες δεν επιτρέπουν την ανάδειξη ενός πιο γενικού αντικαπιταλιστικού αγώνα. Έτσι, κρίνεται απαραίτητη η συμμετοχή μας, με τους δικούς μας βέβαια όρους σε αγώνες μονοθεματικούς ή αιτηματικούς. Με αυτόν τον τρόπο έχουμε τη δυνατότητα να θέσουμε στη διαδικασία τους δικούς μας προβληματισμούς, τα κύρια προβλήματα και να επισημάνουμε τις ανάγκες μας. Η συμμετοχή μας θα πρέπει να εξετάζεται σε κάθε περίπτωση ξεχωριστά, έτσι ώστε να θέτονται οι προβληματισμοί αλλά και η σημασία της δικής μας συμμετοχής στον εκάστοτε αγώνα. Σε περίπτωση που κρίνεται πως ο συγκεκριμένος αγώνας τίθεται προβληματικά και δε συνάδει αξιακά με τα δικά μας αιτήματα, η αποχώρησή μας ή η απλή παρακολούθηση των διαδικασιών, είναι αναπόφευκτη. Όπως και να έχει, οι αγώνες είναι εκεί για να παρεμβαίνουμε με τα δικά μας χαρακτηριστικά ως αγωνιστές, για την ανάδειξη του ζητήματος της ανατροπής του συστήματος, που είναι το ίδιο το βασικό πρόβλημα. 20 *Βλέπε ενότητα: Οι μεταρρυθμιστικές αλλαγές θέτουν όρια και σηματοδοτούν την έναρξη της αντεπανάστασης.\n24 Να διασπείρουμε τον ιό του ταξικού ανταγωνισμού Τίποτα λιγότερο από τα πάντα 22 αυτόνομο σχήμα Σχολής Καλλιτεχνικών Σπουδών assgtks.espivblogs.net


Βαγδατη • Η Άποψη\nΛ.Κ.Κ.\t 11:56 - 05/01/2022\nΔεν υπήρξε κανένας τραυματισμός - Η σημερινή επίθεση ήταν η δεύτερη με στόχο τη βάση κοντά στο διεθνές αεροδρόμιο της Βαγδάτης\nΠεριφερειακή Σύνοδος Κορυφής στην Βαγδάτη κατά της τρομοκρατίας\nΕ.Δ.\t 17:21 - 28/08/2021\nΤο παρών έδωσε ο Εμανουέλ Μακρόν και οι λοιποί ηγέτες των χωρών της Μ.Ανατολής\nX. AΚ\t 19:38 - 15/04/2021\nΤο αυτοκίνητο ήταν σταθμευμένο σε πολυσύχναστη αγορά μεταχειρισμένου εξοπλισμού στη συνοικία αυτή όπου ζουν κυρίως σιίτες\nX. AΚ\t 16:26 - 04/04/2021\nΔεκάδες νεκροί από διπλή βομβιστική επίθεση του Ισλαμικού Κράτους στη Βαγδάτη\nΜ.Μ.\t 11:32 - 30/05/2017\nΜακελειό στο Ιράκ όταν δύο αυτοκίνητα παγιδευμένα με εκρηκτικά εξερράγησαν στο κέντρο της πόλης.\nΒαγδάτη: Στους 213 οι νεκροί από την επίθεση του ISIS\nΜ.Μ.\t 12:02 - 04/07/2016\nΤριήμερο εθνικό πένθος τηρείται στη χώρα στη μνήμη των θυμάτων της επίθεσης στην εμπορική συνοικία Καράντα της ιρακινής πρωτεύουσας, την ευθύνη για την οποία ανέλαβε η τζιχαντιστική οργάνωση Ισλαμικό Κράτος.\n50 νεκροί από επίθεση τζιχαντιστών στη Βαγδάτη\nΜ.Μ.\t 13:01 - 11/05/2016\nΤο θάνατο σκόρπισε το Ισλαμικό Κράτος από την έκρηξη παγιδευμένου αυτοκινήτου στη σιιτική συνοικία Σαντρ Σίτι στη βόρεια πλευρά της πρωτεύουσας.\nΙράκ: Συναγερμός για έξι θανάτους από χολέρα κοντά στη Βαγδάτη\nK. Π.\t 12:01 - 20/09/2015\nΚαθημερινοί έλεγχοι στην ποιότητα του νερού θα πραγματοποιούνται, πλέον, στο Ιράκ μετά από σχετική εντολή του πρωθυπουργού της χώρας, Χάιντερ Αλ Αμπάντι.\nΙράκ: Δεκάδες νεκροί από έκρηξη παγιδευμένου φορτηγού\nK. Π.\t 11:02 - 13/08/2015\nΤουλάχιστον 60 άνθρωποι έχασαν τη ζωή τους και άλλοι 200 τραυματίστηκαν από έκρηξη παγιδευμένου φορτηγού ψυγείου σε κατάμεστη αγορά στο Σαντρ Σίτι, μία σιιτική συνοικία της βορειοανατολικής Βαγδάτης.\nΤο Ισλαμικό Κράτος ανέλαβε την ευθύνη για την επίθεση αυτοκτονίας στη Βαγδάτη\nΜ.Μ.\t 12:20 - 23/07/2015\nΣε ανακοίνωσή της που ανήρτησε στο Διαδίκτυο, η ένοπλη σουνιτική οργάνωση αναφέρει ότι στο στόχαστρό της μπήκε σημείο ελέγχου ασφαλείας στη συνοικία αλ-Σούρτα αλ-Ραμπάα.\nΙράκ: 17 νεκροί σε πέντε επιθέσεις με αυτοκίνητα-βόμβες\nΜ.Μ.\t 08:37 - 01/05/2015\nΟι τρομοκρατικές ενέργειες πολλαπλασιάστηκαν μετά την άρση, τον περασμένο Φεβρουάριο, της νυχτερινής απαγόρευσης κυκλοφορίας που ίσχυε για μια δεκαετία.\nΜ.Μ.\t 12:44 - 30/03/2015\nΒαγδάτη: 15 νεκροί σε δύο βομβιστικές επιθέσεις\nΜ.Μ.\t 10:36 - 09/02/2015\nΒαγδάτη: 12 νεκροί από μπαράζ βομβιστικών επιθέσεων\nΜ.Μ.\t 11:55 - 30/01/2015\nΗ πρώτη έκρηξη σημειώθηκε στη συνοικία Μπαμπ αλ-Σάρκι και ακολούθησε έκρηξη παγιδευμένου αυτοκινήτου, είπαν οι πηγές. Τουλάχιστον 30 άνθρωποι τραυματίστηκαν στις επιθέσεις.\nΑιματοχυσία στη Βαγδάτη\nΑ. Ι.\t 14:18 - 18/10/2014\nΤρεις επιθέσεις με παγιδευμένα με εκρηκτικά οχήματα σημειώθηκαν σε πολυσύχναστες συνοικίες της Βαγδάτης, έχοντας ως αποτέλεσμα τον θάνατο τουλάχιστον 23 ανθρώπων.\nΒαγδάτη: 22 νεκροί σε μπαράζ βομβιστικών επιθέσεων\nΜ.Μ.\t 08:46 - 14/10/2014\nΟι επιθέσεις έγιναν σε ιιτικές συνοικίες της πρωτεύουσας του Ιράκ όπου οι δρόμοι ήταν γεμάτοι ανθρώπους που μοίραζαν γλυκά με την ευκαιρία της σιιτικής γιορτής Άιντ αλ Γάντιρ.\nΛουτρό αίματος στη Βαγδάτη από βομβιστικές επιθέσεις\nK. Π.\t 13:06 - 12/10/2014\nΤουλάχιστον 45 άνθρωποι έχασαν τη ζωή τους, μετά από βομβιστικές επιθέσεις που σημειώθηκαν στην πρωτεύουσα του Ιράκ, Βαγδάτη\nΒαγδάτη: 12 νεκροί από βομβιστική επίθεση σε αυτοκίνητο\nΜ.Μ.\t 13:10 - 09/10/2014\nΕξεράγγη βόμβα σε αυτοκίνητο που ήταν σταθμευμένο έξω από μια καφετέρια στο προάστιο Σαντρ που βρίσκεται στη βορειοανατολική πλευρά της Βαγδάτης, τραυματίζοντας επιπλέον 33 ανθρώπους.\nΕνισχύονται οι αμερικανικές δυνάμεις στη Βαγδάτη\nK. Π.\t 10:04 - 03/09/2014\nΟμάδα 350 Αμερικανών στρατιωτών των Ειδικών Δυνάμεων μετακινείται στη Βαγδάτη, προκειμένου να προστατεύσει την πρεσβεία και τα μέλη της διπλωματικής αποστολής των ΗΠΑ στην ιρακινή πρωτεύουσα\nΟκτώ νεκροί από βομβιστική επίθεση στη Βαγδάτη\nΜ.Μ.\t 10:46 - 26/08/2014\nΠαγιδευμένο αυτοκίνητο εξερράγη σε σιιτική συνοικία της ανατολικής Βαγδάτης, με αποτέλεσμα να σκοτωθούν οκτώ άνθρωποι και να τραυματιστούν 20, ανακοίνωσαν ιατρικές πηγές και η αστυνομία που εκφράζει φόβους ότι ο αριθμός των θυμάτων μπορεί…\nΒομβιστής-καμικάζι σκότωσε 10 Κούρδους μαχητές\nΑ. Ι.\t 12:44 - 11/08/2014\nΣτο θάνατο οδήγησε 10 Κούρδους μαχητές ένας βομβιστής-καμικάζι, ενώ τραυμάτισε άλλους τουλάχιστον 80 σε μια πόλη βορειοανατολικά της Βαγδάτης, όπως δήλωσαν ιατρικές πηγές.\nΝέα πολύνεκρή επίθεση αυτοκτονίας στη Βαγδάτη\nK. Π.\t 11:24 - 23/07/2014\nΤουλάχιστον 23 άνθρωποι έχασαν τη ζωή τους και άλλοι 53 τραυματίσθηκαν όταν βομβιστής αυτοκτονία πυροδότησε τα εκρηκτικά με τα οποία ήταν παγιδευμένο το αυτοκίνητο που οδηγούσε σε ένα σημείο ελέγχου της αστυνομίας στη Βαγδάτη.\nΒαγδάτη: 57 νεκροί από επίθεση σε αυτοκινητοπομπή\nΜ.Μ.\t 12:21 - 23/06/2014\nΔεν έχει τέλος η αιματοχυσία στο Ιράκ.\nΙράκ: 19 νεκροί από επιθέσεις καμικάζι στη Βαγδάτη\nΜαρ. Κα.\t 16:46 - 27/05/2014\nΜια νέα τραγωδία σημειώθηκε σήμερα το πρωί στη Βαγδάτη με θύματα 19 αθώους ανθρώπους που έχασαν τις ζωές τους έπειτα από επίθεση καμικάζι σε σιιτικό τέμενος.\nΧ. Γ.\t 14:33 - 09/04/2014\nΣειρά βομβιστικών επιθέσεων συγκλόνισε σήμερα πέντε περιοχές της Βαγδάτης, με αποτέλεσμα να σκοτωθούν 21 άνθρωποι και να τραυματισθούν\nΝέο λουτρό αίματος από εκρήξεις στη Βαγδάτη\nK. Π.\t 08:13 - 18/02/2014\nΜπαράζ βομβιστικών επιθέσεων σημειώθηκε το βράδυ της Δευτέρας στην πρωτεύουσα του Ιράκ, Βαγδάτη, με αποτέλεσμα τουλάχιστον 25 άνθρωποι να χάσουν τη ζωή τους και περισσότεροι από 40 να τραυματισθούν.\n26 νεκροί από 7 βομβιστικές επιθέσεις στη Βαγδάτη\nΜ.Μ.\t 14:59 - 20/01/2014\nΗ πιο αιματηρή από τις 7 επιθέσεις σημειώθηκε στην περιοχή Αμπού Ντσιρ ενώ προς το παρόν καμία οργάνωση δεν έχει αναλάβει την ευθύνη για τις επιθέσεις αυτές.\nΔεκατρείς νεκροί από επίθεση αυτοκτονίας στη Βαγδάτη\nK. Π.\t 13:02 - 09/01/2014\nΤουλάχιστον δεκατρείς νεοσύλλεκτοι του ιρακινού στρατού σκοτώθηκαν και περισσότεροι από 30 τραυματίσθηκαν μετά από επίθεση αυτοκτονίας το πρωί της Πέμπτης στη Βαγδάτη.\nΧ. Γ.\t 21:43 - 27/11/2013\nΟμαδικοί τάφοι ανακαλύφθηκαν σήμερα στη Βαγδάτη, στις συνοικίες Ντούρα και Σουάλα της Ιρακινής πρωτεύουσας.\nΒαγδάτη: Εντοπίστηκαν 14 σωροί σε δύο ομαδικούς τάφους\nΜ.Μ.\t 14:36 - 27/11/2013\nΤα θύματα, όλα ηλικίας από 20 έως 30 ετών, έφεραν τραύματα από σφαίρες ενώ το συμβάν έγινε γνωστό από ιατρικές και αστυνομικές πηγές.


Δυνατότητες και αδυναμίες πιθανών κυρώσεων κατά της Τουρκίας | News\nNews Opinions Sigmalive Δυνατότητες και αδυναμίες πιθανών κυρώσεων κατά της Τουρκίας\n08.05.2019 13:33 Η γνώμη σας Γιώργος Κέντας\nΗ Λευκωσία φαίνεται να επιδιώκει τη λήψη τιμωρητικών μέτρων (punitive action), κυρώσεων (sanctions) ή/και μέτρων αποτροπής (deterrent measures) κατά της Τουρκίας.\nΟ ίδιος ο Πρόεδρος της Δημοκρατίας έχει δηλώσει ότι η ΕΕ και ο ΟΗΕ θα πρέπει να περάσουν από το διακηρυκτικό μέρος (δηλαδή από την έκδοση δηλώσεων) στο ουσιαστικό μέρος (δηλαδή στη λήψη μέτρων κατά των τουρκικών ενεργειών στην Κυπριακή ΑΟΖ). Στο πλαίσιο της συμμετοχής του στο άτυπο Ευρωπαϊκό Συμβούλιο στη Ρουμανία, ο Πρόεδρος δήλωσε ότι ο στόχος του είναι να αναπτύξει «στους 27 ηγέτες των κρατών μελών την όλη κατάσταση παραβίασης του διεθνούς δικαίου από πλευράς Τουρκίας». Στους δημόσια εκπεφρασμένους στόχους του δεν έχει θέσει μέχρι στιγμής μια σαφής επιδίωξη μέτρων ή κυρώσεων. Πλην όμως, εδώ και μερικές μέρες το Προεδρικό και το Υπουργείο Εξωτερικών άφησαν να διαρρεύσει ένας κατάλογος με μέτρα κατά της Τουρκίας, τα οποία ενδεχομένως θα επιδιωχθούν και για τα οποία έχει γίνει και ένα σχετικό «κοστολόγιο». Έχει υπολογιστεί με άλλα λόγια το πιθανό «κόστος» που αυτά θα επιφέρουν στην Τουρκία.\nΣτο πλαίσιο των προσπαθειών που ενδεχομένως θα γίνουν για επιβολή μέτρων κατά της Τουρκίας, θα πρέπει να ληφθούν υπόψη κάποια δεδομένα. Ιδιαίτερα υπόψη πρέπει να ληφθούν οι δυνατότητες και οι περιορισμοί των τιμωρητικών μέτρων και των κυρώσεων, αλλά και το πολιτικό πλαίσιο μέσα στο οποίο θα γίνει η προσπάθεια.\nΚατ’ αρχάς δεν είναι γνωστή η πρόθεση των κρατών μελών της ΕΕ να επιβληθούν κυρώσεις στην Τουρκία. Υπάρχει αυτή η πρόθεση; Είναι σαφές ότι τα 27 (και αν συμπεριλάβουμε και τη Βρετανία τα 28) κράτη μέλη της ΕΕ, έχουν διαφορετικές προτεραιότητες και εκτιμήσεις για την κατάσταση. Χωρίς καμιά αμφιβολία τον πρώτο ρόλο θα το έχουν τα μεγαλύτερα κράτη μέλη, αλλά οι αποφάσεις για τέτοια ζητήματα λαμβάνονται ομόφωνα.\nΗ δεύτερη παράμετρος που πρέπει να ληφθεί υπόψη είναι το γεγονός ότι η Κυπριακή Δημοκρατία έστελνε για πολλά χρόνια ανάμεικτα μηνύματα για τις επιδιώξεις της, τον τρόπο χειρισμού των τουρκικών προθέσεων και τον τρόπο με τον οποίο θα έβλεπε μία διευθέτηση των ζητημάτων που αναδύθηκαν. Κατά διαστήματα η κυπριακή κυβέρνηση μιλούσε για τα ενεργειακά ζητήματα ως «κίνητρο» για την Τουρκία, ως «εργαλείο πρόκλησης εξελίξεων στο Κυπριακό» και διάφορα άλλα. Ταυτόχρονα, η Κυπριακή Δημοκρατία παρακολουθούσε την Τουρκία να κλιμακώνει τις ενέργειές της και να κάνει χρήση στρατιωτικής βίας, χωρίς όμως να έχει προϊδεάσει ποτέ τους εταίρους της στην ΕΕ για ενδεχόμενο αίτημά της για κυρώσεις. Αντίθετα, ο ίδιος ο Πρόεδρο Αναστασιάδης, όχι μόνο δεν έθεσε ποτέ ζήτημα κυρώσεων, αλλά αντιδρούσε αρνητικά σε κάθε πρόταση που του έγινε προς μια τέτοια κατεύθυνση. Με τον τρόπο αυτό, έχουν δημιουργηθεί εντυπώσεις και αντιλήψεις σε επίπεδο ΕΕ για τις προθέσεις της Λευκωσίας, τις οποίες τώρα θα επιδιώξει ενδεχομένως να ανασκευάσει ο κ. Αναστασιάδης.\nΗ τρίτη ουσιαστική παράμετρος αφορά τον στόχο ενδεχόμενων μέτρων, καθώς και τη χρονική διάρκεια τους. Ποιος θα είναι ο στόχος; Θα συνδεθούν αυτά τα μέτρα με την επίτευξη κάποιων στόχων; Δηλαδή, για να αρθούν θα πρέπει η Τουρκία να σταματήσει τις ενέργειες για γεώτρηση ή θα πρέπει να σταματήσει την παρεμπόδιση της ανάπτυξης του ενεργειακού προγράμματος της Κύπρου; Θα είναι κάποια στρατηγικά μέτρα που θα αφορούν ευρύτερα τις σχέσεις ΕΕ-Τουρκίας; Θα είναι μέτρα που θα στοχεύσουν αξιωματούχους ή/και εταιρίες της τουρκικής κυβέρνησης; Θα στοχεύσουν ενδεχομένως και τους συνεργάτες της Τουρκίας σε αυτές τις ενέργειες;\nΜια τέταρτη ουσιαστική παράμετρος η οποία πρέπει να ληφθεί υπόψη είναι η γενικότερη αποτελεσματικότητα των τιμωρητικών μέτρων, των κυρώσεων και των μέτρων αποτροπής. Αυτά δεν έχουν την ίδια αποτελεσματικότητα πάντα. Χωρίς να υπεισέρχομαι σε λεπτομέρεια εδώ, στις διεθνείς σχέσεις τέτοια μέτρα είναι αποτελεσματικά όταν είναι πολύ καλά μελετημένα, με ξεκάθαρο περιεχόμενο, καθαρότητα ως προς τις προθέσεις και τους στόχους τους και αρκούντως κατανοητά από το μέρος στο οποίο απευθύνονται. Στο ίδιο θέμα, μια ειδική παρατήρηση αφορά στο γεγονός ότι, η συμμόρφωση κρατών στα οποία επιβάλλονται μέτρα είναι άμεσα συναρτώμενη με το πολίτευμά τους. Σε αντίθεση με τα δημοκρατικά κράτη, τα μη-δημοκρατικά κράτη πολύ δύσκολα προσαρμόζονται ή υπακούσουν σε κυρώσεις. Γνωρίζουμε ότι στα μη-δημοκρατικά κράτη η προοπτική συμμόρφωσης σχετίζεται τις περισσότερες φορές με την αλλαγή ηγεσίας ή των προτεραιοτήτων της υφιστάμενης ηγεσίας . Επιπλέον, η προοπτική προσαρμογής ενός κράτους έναντι των ζητούμενων εξαρτάται και για το θέμα που αφορούν. Για ζητήματα εθνικής ασφάλειας και υψηλών εθνικών συμφερόντων, οι κυρώσει λειτουργούν λιγότερο. Δεν λειτουργούν ως αποτροπή, αλλά μάλλον ως ευκαιρία περεταίρω κλιμάκωσης των προκλήσεων. Από τη δεκαετία του 1990 έχει διεξαχθεί μία συγκροτημένη και συστηματική συζήτηση στη βιβλιογραφία. Τόσο οι δυνατότητες όσο και οι αδυναμίες των μέτρων αυτών είναι γνωστές.\nΧωρίς να ληφθούν τα πιο πάνω υπόψη και χωρίς να απαντηθούν τα σχετικά ερωτήματα που έχουν τεθεί, δεν μπορούμε να κάνουμε μια σοβαρή συζήτηση περί «μέτρων» κατά της Τουρκίας, αλλά για μια ακόμα δημόσια εκδήλωση προθέσεων, άνευ ουσιαστικού περιεχομένου και συνέπειας.\nΓιώργος Κέντας, Αναπληρωτής Καθηγητής Διεθνούς Πολιτικής και Διακυβέρνησης, Πανεπιστήμιο Λευκωσίας


Flight review: Aegean Airlines Airbus A321 Business Class (LHR-ATH) - The Flying Expert\nΜε την ευκαιρία της εκκίνησης του νέου ετήσιου κύκλου μου στο πρόγραμμα Miles+Bonus της Aegean Airlines τον Νοέμβριο του 2017, και με δεδομένο ότι εκείνη την περίοδο ταξίδευα σε εβδομαδιαία βάση από Αθήνα προς Λονδίνο και πίσω, σκέφτηκα να κλείσω δύο εισιτήρια μετ’επιστροφής με την Aegean Airlines ώστε να ξεκινήσω σχετικά νωρίς να καλύπτω τις απαιτήσεις της ανανέωσης του Gold status. Και τα δύο ταξίδια έγιναν σε πληρωμένη business class και θεώρησα ότι είναι μια καλή ευκαιρία να καταγράψω την εμπειρία.\nΑγορά των εισιτηρίων\nΗ αναζήτηση των ναύλων έγινε στις αρχές Σεπτεμβρίου για πτήσεις στις αρχές Δεκεμβρίου. Οι τιμές που έβρισκα για το δρομολόγιο Αθήνα-Λονδίνο-Αθήνα ήταν αρκετά πάνω από €600 σε economy. Δυστυχώς δεν είχα ευελιξία στις ημερομηνίες, σκέφτηκα όμως όμως να αναζητήσω το αντίστροφο δρομολόγιο.\nΤα εισιτήρια με εκκίνηση το Λονδίνο αντί της Αθήνας όχι μόνο ήταν πολύ φθηνότερα σε economy, αλλά στάθηκα και τυχερός καθώς βρήκα και ένα promotion της Aegean, όπου η business class ήταν σε εξαιρετικά προσιτή τιμή. Οι £357,60 με την τότε ισοτιμία μεταφράστηκαν σε κάτι λιγότερο από €400 ανά ταξίδι μετ’επιστροφής. Η συνηθισμένη χαμηλότερη τιμή σε business class είναι τουλάχιστον €550 για εκκίνηση από Λονδίνο και πάνω από €600 από Αθήνα. Εν πάση περιπτώσει, για τις συγκεκριμένες ημερομηνίες η τιμή ήταν εξαιρετική.\nΜε τα δύο αυτά ταξίδια σε paid business class κάλυψα σε μεγάλο βαθμό τις απαιτήσεις της ανανέωσης του Gold status. Πέρα από τις απαιτούμενες τέσσερις πτήσεις με Aegean, συγκέντρωσα και τα 8.972 από τα απαιτούμενα 12.000 μίλια αναβάθμισης. Επιπλέον, κέρδισα 10.768 μίλια εξαργύρωσης αλλά και σχεδόν 6.400 πόντους στο πρόγραμμα Bonus της Alpha Bank. Για την αγορά των εισιτηρίων χρησιμοποίησα πιστωτική κάρτα της Alpha Bank η οποία για τους μεγάλους συνεργάτες του προγράμματος -μεταξύ των οποίων και η Aegean Airlines- αποδίδει 8 πόντους ανά €1 αγορών. Οι 6.400 αυτοί πόντοι μεταφέρθηκαν στην Aegean Bonus Visa της Alpha Bank και από εκεί μετατράπηκαν σε μίλια εξαργύρωσης.\nΤο δρομολόγιο Αθήνα-Λονδίνο καλύπτεται από την Aegean Airlines με τρεις ημερήσιες πτήσεις. Η εταιρεία δεn σταθμεύει αεροσκάφη εκτός Ελλάδας, επομένως κάθε πτήση που φτάνει στο Λονδίνο επιστρέφει την ίδια ημέρα. Η τελευταία αναχώρηση από Αθήνα είναι στις 19:10 με άφιξη στο Λονδίνο στις 21:15 τοπική ώρα, και η αναχώρηση από Λονδίνο είναι μία ώρα μετά στις 22:15 με άφιξη στην Αθήνα στις 3:50 τα ξημερώματα της επομένης.\nΜε συνολική διάρκεια μεταξύ τρεισήμισι και τεσσάρων ωρών (από πύλη σε πύλη, όπως πάντοτε υπολογίζεται) είναι από τις μεγαλύτερες πτήσεις του δικτύου της Aegean Airlines. Μπορεί μεν τα καθίσματα -το λεγόμενο και “hard product”- να είναι όμοια σε business και economy, αλλά σε σχετικά μεγάλες πτήσεις μετράει πολύ και το σέρβις -το λεγόμενο και “soft product”. Ας περάσουμε όμως στις λεπτομέρειες.\nLounges σε Αθήνα και Heathrow\nΣτην Αθήνα οι πτήσεις για Λονδίνο αναχωρούν από τις πύλες Α, οι οποίες εξυπηρετούν αποκλειστικά πτήσεις προς χώρες εκτός της Ζώνης Σένγκεν. Το νέο lounge της Aegean δεν ήταν ακόμη διαθέσιμο τότε. Ως εκ τούτου οι επιβάτες της Aegean που ταξίδευαν σε business class ή είχαν Miles+Bonus Gold ή άλλο Star Alliance Gold status χρησιμοποιούσαν το lounge «Αριστοτέλης Ωνάσης». Το συγκεκριμένο είναι αρκετά μέτριο, με μικρούς χώρους και συνήθως αρκετό κόσμο διότι εξυπηρετεί και αρκετές άλλες εταιρείες.\nΣτο Terminal 2 του Heathrow η προφανής επιλογή (λόγω εγγύτητας με τις πύλες αναχώρησης Α) είναι το lounge της Lufthansa. Εάν υπάρχει αρκετός διαθέσιμος χρόνος αξίζει να επισκεφθεί κανείς το SilverKris Lounge της Singapore Airlines ή το United Club της United Airlines ή ακόμη και το Maple Leaf Lounge της Air Canada. Και στα τέσσερα απαιτείται είτε εισιτήριο business class είτε Star Alliance Gold status.\nΤόσο στο Terminal 2 του αεροδρομίου Heathrow όσο και στο αεροδρόμιο της Αθήνας, η επιβίβαση ακολουθεί το τυπικό μοτίβο. Πρώτοι καλούνται όσοι χρειάζονται βοήθεια (οικογένειες με μικρά παιδιά, επιβάτες με κινητικά προβλήματα), μετά οι επιβάτες business class και οι έχοντες Miles+Bonus Gold ή άλλο Star Alliance Gold status, και τέλος οι υπόλοιποι επιβάτες σε δύο ομάδες επιβίβασης ανάλογα με τον αριθμό θέσης. Λόγω του ότι οι κάτοχοι Miles+Bonus Gold είναι αρκετοί, παρατηρείται πάντοτε ένας συνωστισμός κατά την επιβίβασή τους.\nΚάτι που μου έκανε αρνητική εντύπωση στην επιβίβαση στο Heathrow είναι ο τρόπος με τον οποίο το προσωπικό εδάφους διαχειρίζεται τόσο την προεπιβίβαση όσο και την επιβίβαση. Είναι ιδιαίτερα «επιθετικό» όταν πρόκειται να ελέγξει τις χειραποσκευές, ενώ επίσης ενημέρωνε ότι εκτός από την αποσκευή καμπίνας (η οποία προφανώς πρέπει να είναι εντός των ορίων διαστάσεων και βάρους) επιτρεπόταν «μόνο ένα πολύ μικρό προσωπικό αντικείμενο» χωρίς να διευκρινίζεται τι εννοείται με το «πολύ μικρό».\nΈχουν υπάρξει μαρτυρίες επιβατών τους οποίους έχουν υποχρεώσει να παραδώσουν την αποσκευή καμπίνας. Έχουν επίσης χρεώσει για αυτό όσους δεν είχαν Miles+Bonus ή Star Alliance Gold status, επειδή είχαν μαζί και μία τσάντα ή ένα backpack με τον υπολογιστή τους, με την αιτιολογία ότι μπορούν να έχουν μαζί μόνο ένα τεμάχιο. Σε κάθε περίπτωση, όσες/οι ταξιδεύετε με Aegean Airlines από το Heathrow προς Αθήνα να είστε ιδιαίτερα προσεκτικοί με τις διαστάσεις και κυρίως με το βάρος της αποσκευής καμπίνας, εάν έχετε μαζί σας τέτοια.\nΗ Aegean Airlines χρησιμοποιεί Airbus Α321 στο συγκεκριμένο δρομολόγιο, μέγιστης χωρητικότητας 201 θέσεων. Η business class χωρίζεται από την economy με μετακινούμενο διαχωριστικό και ο συνολικός αριθμός των επιβατών διαμορφώνεται ανάλογα με το πόσες θέσεις θα διαμορφωθούν σε business.\nΤα καθίσματα της Aegean Airlines δεν είναι τα πιο αναπαυτικά σε αυτή την κατηγορία αεροσκαφών. Προσωπικά βρίσκω την επένδυση μάλλον σκληρή. Η απόσταση μεταξύ των καθισμάτων είναι πολύ καλή, το πλάτος τυπικό και η ανάκλιση ικανοποιητική. Στη μεσαία θέση υπάρχει ένα πλαστικό στήριγμα για ποτήρια και προσωπικά αντικείμενα. Το ατομικό τραπεζάκι είναι τυπικό, όπως επίσης και ο χώρος για αντικείμενα στην πλάτη του μπροστινού καθίσματος. Τα καθίσματα στην πρώτη σειρά έχουν το τραπεζάκι στο πλάι, με αποτέλεσμα να είναι λίγο πιο στενά, ενώ οι θέσεις 1Α και 1F (παράθυρο και οι δύο) υστερούν σημαντικά σε χώρο μπροστά για τα πόδια λόγω του bulkhead (προσωπικά αποφεύγω πάντοτε την πρώτη σειρά για αυτό τον λόγο). Δεν υπάρχει διαθέσιμη κάποια θύρα USB ή πρίζα φόρτισης. Τέλος, η τουαλέτα μπροστά εξυπηρετεί αποκλειστικά τους επιβάτες της business class.\nΑν κάτι αξίζει ιδιαίτερης μνείας είναι το μενού, το οποίο είναι εξαιρετικά προσεγμένο και από τα καλύτερα που θα συναντήσει κανείς σε πτήσεις εντός Ευρώπης. Η λίστα κρασιών, ποτών και άλλων ροφημάτων είναι πολύ καλή, ενώ διαθέτουν μέχρι και εσπρέσο.\nΑυτό που μου έκανε μεγάλη εντύπωση είναι η ποικιλία στις επιλογές φαγητού. Ναι μεν σε κάθε πτήση υπάρχουν δύο επιλογές για το κυρίως γεύμα, αλλά σε τέσσερις πτήσεις σε διάστημα 10 ημερών τα κυρίως πιάτα ήταν διαφορετικά σε κάθε μία! Αυτό δεν το έχω συναντήσει ούτε στη British Airways, ούτε στη Lufthansa. Ιδού τα μενού για κάθε μία από τις τέσσερις πτήσεις:\nΤο ορεκτικό σερβίρεται αφού πρώτα στρωθεί το ατομικό τραπεζάκι με κάτι σαν πετσέτα από χαρτί. Δεν είναι δα και τραπεζομάντηλο, αλλά μου αρέσει διότι δείχνει προσοχή στη λεπτομέρεια. Το σερβίρισμα γίνεται σε πλαστικό δίσκο. Εκεί βρίσκει κανείς το κουβέρ, ένα μπουκαλάκι με λαδόξυδο για τη σαλάτα, αλατοπίπερο, βούτυρο, τα δύο προσφερόμενα τυριά, κράκερς, υγρό μαντηλάκι και οδοντογλυφίδα. Το ποτήρι είναι γυάλινο και τα μαχαιροπήρουνα μεταλλικά. Φυσικά προσφέρονται και ζεστά ψωμάκια. Όλα τα ορεκτικά που δοκίμασα ήταν αρκετά νόστιμα.\nΑκολουθεί το κυρίως πιάτο, το οποίο σερβίρεται στον ίδιο δίσκο σε δικό του πιάτο αφού πρώτα απομακρυνθεί το ορεκτικό. Και στις τέσσερις πτήσεις ήταν αρκετά έως πολύ νόστιμο, αν και το μπουτάκι κοτόπουλου με πληγούρι έχανε πολύ σε εμφάνιση:\nΣε όλη τη διάρκεια του γεύματος μπορεί κανείς να ζητήσει οτιδήποτε από τα διαθέσιμα αναψυκτικά, ποτά και κρασιά. Στη λίστα περιλαμβάνονται τσάι και καφές, ο οποίος μπορεί να είναι και espresso.\nΌπως αναφέρθηκε και προηγουμένως, η ποιότητα των παρεχόμενων υπηρεσιών είναι υψηλή τόσο στην economy όσο και στην business class. Το πλήρωμα καμπίνας διαθέτει και τον επαγγελματισμό που απαιτείται και που συναντά κανείς σε όλες τις εταιρείες στην Ευρώπη, αλλά και το κάτι παραπάνω που τους διαφοροποιεί αισθητά προς το καλύτερο.\nΣε ότι αφορά τη business class, είθισται να προΐσταται του σέρβις ο/η υπεύθυνος/η του πληρώματος καμπίνας με βοήθεια από άλλο ένα ή δύο άτομα ανάλογα με το πλήθος των επιβατών. Έχουν πάντοτε το νου τους για οτιδήποτε μπορεί να χρειαστούν οι επιβάτες, γενικά το επίπεδο εξυπηρέτησης είναι ιδιαίτερα υψηλό, θα τολμούσα να πω υψηλότερο από πολλές άλλες ευρωπαϊκές εταιρείες.\nΑξίζει επίσης να σημειωθεί ότι, εάν το αεροσκάφος σταθμεύσει στον τελικό προορισμό σε θέση στην πίστα -όχι δηλαδή σε φυσούνα- όπως συμβαίνει αρκετά συχνά στην Αθήνα, οι επιβάτες της busienss class αποχωρούν πρώτοι με χωριστό λεωφορείο, κάτι που δεν έχω δει να συμβαίνει σε κανένα άλλο αεροδρόμιο στην Ευρώπη. Όσο να πει κανείς, προσθέτει κάποιους πόντους στη συνολική εμπειρία.\nΣυνολικά, η business class της Aegean Airlines είναι πολύ καλή για τα ευρωπαϊκά δεδομένα. Θα έλεγα ότι αξίζει για τις πιο μεγάλες πτήσεις κυρίως για το εξαιρετικό σέρβις και το πολύ καλό φαγητό (πάντοτε σε σύγκριση με τις υπόλοιπες εταιρείες).\nΠολύ συχνά η τιμή της business class δεν είναι απαγορευτική, με αποτέλεσμα να συμφέρει κάποιες φορές αντί της economy. Επίσης, η Aegean Airlines δίνει πλέον για αρκετές πτήσεις τη δυνατότητα να διεκδικήσει ο επιβάτης αναβάθμιση σε business class σε ένα είδος “δημοπρασίας”, όπου ζητείται ποιό ποσό θα ήταν διατεθειμένος (ο επιβάτης) να πληρώσει για αυτό.\nΕίναι επίσης γνωστό ότι τα Gold μέλη του Miles+Bonus έχουν κάθε χρόνο τέσσερα κουπόνια δωρεάν αναβάθμισης για ισάριθμες πτήσεις από economy (εκτός από τους ναύλους U, P και T) σε business, δίνοντας έτσι την ευκαιρία της εμπειρίας της business class χωρίς το επιπλέον κόστος.\nΤο μόνο που δεν μου αρέσει είναι ότι τα καθίσματα δεν είναι αρκετά αναπαυτικά. Αυτό ωστόσο δεν είναι πρόβλημα μόνο της business class εφόσον τα καθίσματα είναι ίδια. Προσωπικά τα βρίσκω λίγο σκληρά, χωρίς σωστή υποστήριξη της μέσης.\nΤο τελικό συμπέρασμα είναι ότι, σε σχέση με τις άλλες ευρωπαϊκές εταιρείες, η συγκεκριμένη business class στέκεται πάρα πολύ καλά, ιδιαίτερα στις πιο μεγάλες πτήσεις.\nTags: Aegean Airlines, Airbus A321, Athens, business class, London Heathrow